               6.10.2021

               EL

               Επίσημη Εφημερίδα της Ευρωπαϊκής Ένωσης

               C 404/224

      P9_TA(2020)0280
      Σύσταση προς το Συμβούλιο, την Επιτροπή και τον ΑΕ/ΥΕ σχετικά με τις σχέσεις με τη Λευκορωσία
      Σύσταση του Ευρωπαϊκού Κοινοβουλίου της 21ης Οκτωβρίου 2020 προς το Συμβούλιο, την Επιτροπή και τον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας σχετικά με τις σχέσεις με τη Λευκορωσία (2020/2081(INI))
      (2021/C 404/14)

         Το Ευρωπαϊκό Κοινοβούλιο,

                  —

                  έχοντας υπόψη τα άρθρα 2, 3 και 8 και τον τίτλο V, ιδίως τα άρθρα 21, 22, 36 και 37, της Συνθήκης για την Ευρωπαϊκή Ένωση (ΣΕΕ), καθώς και το πέμπτο μέρος της Συνθήκης για τη λειτουργία της Ευρωπαϊκής Ένωσης (ΣΛΕΕ),

                  —

                  έχοντας υπόψη τα συμπεράσματα του Συμβουλίου σχετικά με τη Λευκορωσία, της 15ης Φεβρουαρίου 2016,

                  —

                  έχοντας υπόψη τη δρομολόγηση της Ανατολικής Εταιρικής Σχέσης στην Πράγα στις 7 Μαΐου 2009 ως μια κοινή προσπάθεια της ΕΕ και των έξι ανατολικών εταίρων της, συγκεκριμένα της Αρμενίας, του Αζερμπαϊτζάν, της Λευκορωσίας, της Γεωργίας, της Δημοκρατίας της Μολδαβίας και της Ουκρανίας,

                  —

                  έχοντας υπόψη τις κοινές δηλώσεις των συνόδων κορυφής της Ανατολικής Εταιρικής Σχέσης που πραγματοποιήθηκαν το 2009 στην Πράγα, το 2011 στη Βαρσοβία, το 2013 στο Βίλνιους, το 2015 στη Ρίγα, το 2017 στις Βρυξέλλες, καθώς και την εικονοτηλεδιάσκεψη των ηγετών της Ανατολικής Εταιρικής Σχέσης που διεξήχθη το 2020,

                  —

                  έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας της Λευκορωσίας για την επανεισδοχή προσώπων που διαμένουν χωρίς άδεια, η οποία τέθηκε σε ισχύ την 1η Ιουλίου 2020 (1),

                  —

                  έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας της Λευκορωσίας για την απλούστευση της έκδοσης θεωρήσεων (2), η οποία τέθηκε σε ισχύ την 1η Ιουλίου 2020,

                  —

                  έχοντας υπόψη τον 6ο γύρο του διμερούς διαλόγου για τα ανθρώπινα δικαιώματα μεταξύ της ΕΕ και της Λευκορωσίας, ο οποίος διεξήχθη στις 18 Ιουνίου 2019 στις Βρυξέλλες,

                  —

                  έχοντας υπόψη την κοινή δήλωση του Ύπατου Εκπροσώπου/Αντιπροέδρου Josep Borrell και του Olivér Várhelyi, Επιτρόπου αρμόδιου για τη διεύρυνση και την πολιτική γειτονίας, της 10ης Αυγούστου 2020, καθώς και τη δήλωση του Ύπατου Εκπροσώπου εξ ονόματος της Ευρωπαϊκής Ένωσης σχετικά με τις προεδρικές εκλογές στη Λευκορωσία, της 11ης Αυγούστου 2020,

                  —

                  έχοντας υπόψη τη δήλωση του εκπροσώπου Τύπου της ΕΥΕΔ σχετικά με τις πρόσφατες εξελίξεις στη Λευκορωσία, της 19ης Ιουνίου 2020, και τις δηλώσεις του Ύπατου Εκπροσώπου/Αντιπροέδρου Josep Borrell αναφορικά με τις εκλογές στη Λευκορωσία, της 14ης Ιουλίου 2020, της 7ης Αυγούστου 2020 και της 17ης Αυγούστου 2020,

                  —

                  έχοντας υπόψη τις δηλώσεις του εκπροσώπου Τύπου της ΕΥΕΔ σχετικά με την εφαρμογή του θανατικής ποινής στη Λευκορωσία, ιδίως αυτές της 30ής Ιουλίου 2019, της 28ης Οκτωβρίου 2019, της 20ής Δεκεμβρίου 2019, της 11ης Ιανουαρίου 2020 και της 7ης Μαρτίου 2020,

                  —

                  έχοντας υπόψη τη σύστασή του προς το Συμβούλιο, την Επιτροπή και τον Αντιπρόεδρο της Επιτροπής/Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας σχετικά με την Ανατολική Εταιρική Σχέση, κατά την περίοδο πριν από τη σύνοδο κορυφής του Ιουνίου 2020,

                  —

                  έχοντας υπόψη την έκθεση του Ειδικού Εισηγητή του Συμβουλίου Ανθρωπίνων Δικαιωμάτων των Ηνωμένων Εθνών σχετικά με την κατάσταση των ανθρωπίνων δικαιωμάτων στη Λευκορωσία, της 10ης Ιουλίου 2020,

                  —

                  έχοντας υπόψη τις δηλώσεις των Ηνωμένων Εθνών σχετικά με την κατάσταση στη Λευκορωσία, ιδίως αυτές του Ύπατου Εκπροσώπου των Ηνωμένων Εθνών για τα Ανθρώπινα Δικαιώματα, της 12ης Αυγούστου 2020, των Ειδικών Εισηγητών των Ηνωμένων Εθνών για τα Ανθρώπινα Δικαιώματα, της 13ης Αυγούστου 2020, και του Εκπροσώπου Τύπου του Ύπατου Εκπροσώπου των Ηνωμένων Εθνών για τα Ανθρώπινα Δικαιώματα, της 21ης Αυγούστου 2020,

                  —

                  έχοντας υπόψη τη δήλωση του Προέδρου του Ευρωπαϊκού Κοινοβουλίου, με την οποία απευθύνεται έκκληση για τερματισμό της βίας στη Λευκορωσία, της 13ης Αυγούστου 2020,

                  —

                  έχοντας υπόψη την κοινή δήλωση των πολιτικών ηγετών των ομάδων PPE, S&D, Renew Europe, Verts/ALE και ECR στο Ευρωπαϊκό Κοινοβούλιο, της 17ης Αυγούστου 2020,

                  —

                  έχοντας υπόψη το κύρια αποτελέσματα της έκτακτης συνόδου του Συμβουλίου Εξωτερικών Υποθέσεων στις 14 Αυγούστου 2020, τα συμπεράσματα του Ευρωπαϊκού Συμβουλίου της 19ης Αυγούστου 2020 σχετικά με την κατάσταση στη Λευκορωσία μετά τις προεδρικές εκλογές της 9ης Αυγούστου 2020, καθώς και τα συμπεράσματα του Ευρωπαϊκού Συμβουλίου της 1ης Οκτωβρίου 2020 και του Συμβουλίου Εξωτερικών Υποθέσεων της 12ης Οκτωβρίου 2020 σχετικά με την επιβολή περιοριστικών μέτρων κατά ατόμων που έχουν αναγνωριστεί ως υπεύθυνα για την καταστολή και τον εκφοβισμό ειρηνικών διαδηλωτών, μελών της αντιπολίτευσης και δημοσιογράφων μετά τις προεδρικές εκλογές του 2020 στη Λευκορωσία, καθώς και για εκλογικά παραπτώματα,

                  —

                  έχοντας υπόψη την ανοικτή επιστολή σχετικά με τις δραστηριότητες του Diplomatic Watch κατά τις προεδρικές εκλογές του 2020 στη Λευκορωσία (Μινσκ, 13 Αυγούστου 2020),

                  —

                  έχοντας υπόψη το Διεθνές Σύμφωνο για τα Ατομικά και Πολιτικά Δικαιώματα,

                  —

                  έχοντας υπόψη τη Συνολική Στρατηγική της ΕΕ και την αναθεωρημένη Ευρωπαϊκή Πολιτική Γειτονίας,

                  —

                  έχοντας υπόψη τα ψηφίσματά του για τη Λευκορωσία, και ειδικότερα της 24ης Νοεμβρίου 2016 σχετικά με την κατάσταση στη Λευκορωσία (3), της 6ης Απριλίου 2017 σχετικά με την κατάσταση στη Λευκορωσία (4), της 19ης Απριλίου 2018 σχετικά με τη Λευκορωσία (5), της 4ης Οκτωβρίου 2018 σχετικά με την επιδείνωση της ελευθερίας των μέσων ενημέρωσης στη Λευκορωσία, ιδίως την περίπτωση του Χάρτη 97 (6), καθώς και της 17ης Σεπτεμβρίου 2020 σχετικά με την κατάσταση στη Λευκορωσία (7),

                  —

                  έχοντας υπόψη το άρθρο 118 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A9-0167/2020),

                  Α.

                  λαμβάνοντας υπόψη ότι οι ενέργειες του καθεστώτος Λουκασένκο είναι εγκληματικές και αντίθετες προς τις ευρωπαϊκές αξίες, τις αρχές της δημοκρατίας και τη βούληση του λαού της Λευκορωσίας· λαμβάνοντας υπόψη ότι, παρά τους θεμελιώδεις περιορισμούς στις βασικές ελευθερίες και τα ανθρώπινα δικαιώματα, οι οποίοι εξακολουθούν να υπάρχουν στη Λευκορωσία, η πολιτική της ΕΕ για μια κρίσιμη συνεργασία με τη Λευκορωσία έχει παραγάγει ορισμένα αποτελέσματα με τη μορφή υπογεγραμμένων συμφωνιών και αυξημένης συνεργασίας σε τομείς όπως το περιβάλλον και η συνδεσιμότητα, η διασυνοριακή συνεργασία και η διαχείριση των συνόρων, αλλά ότι τα αποτελέσματα είναι ανεπαρκή όσον αφορά τη συμμόρφωση του καθεστώτος με τις θεμελιώδεις αξίες της Ανατολικής Γειτονίας· λαμβάνοντας υπόψη ότι οι παράνομες ενέργειες του καθεστώτος της Λευκορωσίας θέτουν σε κίνδυνο τα αποτελέσματα αυτά και ότι οι σχέσεις ΕΕ-Λευκορωσίας πρέπει να υποβληθούν σε πλήρη επανεξέταση λόγω της έλλειψης συμμόρφωσης του καθεστώτος με τις δικές του δεσμεύσεις δυνάμει του διεθνούς δικαίου και των συμφωνιών του με την ΕΕ· λαμβάνοντας υπόψη ότι οι μελλοντικές σχέσεις μεταξύ της ΕΕ και της Λευκορωσίας θα καθορίζονται στις Προτεραιότητες της Εταιρικής Σχέσης που θα συμφωνηθούν από την ΕΕ και τις νέες νόμιμες, δημοκρατικά εκλεγμένες αρχές της Λευκορωσίας, και θα πρέπει να βασίζονται στις κοινές αξίες στις οποίες εδράζεται η ΕΕ, ήτοι τη δημοκρατία, το κράτος δικαίου και τον σεβασμό των ανθρωπίνων δικαιωμάτων και των θεμελιωδών ελευθεριών·

                  Β.

                  λαμβάνοντας υπόψη ότι ο λαός της Λευκορωσίας μοιράζεται μια κοινή ευρωπαϊκή κληρονομιά και πολιτισμό σε μια χώρα που γειτνιάζει άμεσα με τρία κράτη μέλη της ΕΕ· λαμβάνοντας υπόψη ότι η κατάσταση στη Λευκορωσία μπορεί να έχει άμεσο αντίκτυπο στην ΕΕ·

                  Γ.

                  λαμβάνοντας υπόψη ότι ούτε οι βουλευτικές ούτε οι προεδρικές εκλογές που διενεργήθηκαν στη Λευκορωσία από το 1994 έως σήμερα υπήρξαν ελεύθερες και δίκαιες, αλλά, παρά τις εν λόγω δυσχερείς αντιδημοκρατικές συνθήκες, ο λαός της Λευκορωσίας ψήφισε σαφώς υπέρ μιας αλλαγής, ύστερα από δύο και πλέον δεκαετίες καταπίεσης· λαμβάνοντας υπόψη ότι οι πρόσφατες προεδρικές εκλογές δεν ήταν ούτε ελεύθερες ούτε δίκαιες και, ακόμη περισσότερο από τις προηγούμενες, αμαυρώθηκαν από μια αδιαφορία για τις θεμελιώδεις ελευθερίες του συνέρχεσθαι, του συνεταιρίζεσθαι και της έκφρασης και διενεργήθηκαν ύστερα από μια περιορισμένη περίοδο προεκλογικής εκστρατείας και σε ένα άκρως περιοριστικό περιβάλλον, το οποίο χαρακτηριζόταν από καταπίεση και εν γένει δεν ήταν πρόσφορο για μια σημαντική ή ανταγωνιστική πολιτική αντιπαράθεση·

                  Δ.

                  λαμβάνοντας υπόψη ότι οι αρχές της Λευκορωσίας δεν συμμορφώθηκαν με τα ελάχιστα διεθνή πρότυπα για μια αξιόπιστη, διαφανή, ελεύθερη και δίκαιη διαδικασία προεδρικών εκλογών·

                  Ε.

                  λαμβάνοντας υπόψη ότι η εκστρατεία των προεδρικών εκλογών αμαυρώθηκε από γενικευμένη γραφειοκρατική παρεμβολή που ευνόησε τον εν ενεργεία πρόεδρο, από εκφοβισμό και καταστολή έναντι άλλων υποψηφίων, των οικογενειών και των υποστηρικτών τους, από άρνηση καταχώρισης υποψηφίων που είχαν συλλέξει επαρκή αριθμό υπογραφών, από πολλαπλές συλλήψεις και από απόπειρες φίμωσης ανεξάρτητων δημοσιογράφων και μπλόγκερ και κλεισίματος αντιπολιτευτικών ιστοτόπων·

                  ΣΤ.

                  λαμβάνοντας υπόψη ότι μια περιοριστική και αυθαίρετη διαδικασία καταχώρισης απέτρεψε τη συμμετοχή των περισσοτέρων εκ των υποψηφίων, κάτι που αποτυπώνεται στο γεγονός ότι συνελήφθησαν ο βασικός υποψήφιος της αντιπολίτευσης στις προεδρικές εκλογές, Viktar Babaryka, και ο Siarhei Tsikhanouski, σύζυγος μιας άλλης βασικής υποψήφιας, της Sviatlana Tsikhanouskaya, και ότι η Κεντρική Εκλογική Επιτροπή αρνήθηκε να καταχωρίσει έναν βασικό υποψήφιο της αντιπολίτευσης, τον Valery Tsapkala, με το σκεπτικό ότι δεν είχε συγκεντρώσει επαρκείς έγκυρες υπογραφές προκειμένου να κατέβει ως υποψήφιος, χωρίς να του δοθεί καμία δυνατότητα προσφυγής για επανεκτίμηση αυτής της απόρριψης· λαμβάνοντας υπόψη ότι τα στοιχεία αυτά αναδεικνύουν τους δυσανάλογους και παράλογους φραγμούς στην υποψηφιότητά τους, αντίθετα προς τις δεσμεύσεις στο πλαίσιο του ΟΑΣΕ και προς άλλα διεθνή πρότυπα· λαμβάνοντας υπόψη ότι τέτοιοι αποκλεισμοί υποψηφίων περιόρισαν τη δυνατότητα του λαού της Λευκορωσίας να επιλέγει τους υποψηφίους του·

                  Ζ.

                  λαμβάνοντας υπόψη ότι, σύμφωνα με τους «Υπερασπιστές των Ανθρωπίνων Δικαιωμάτων για Ελεύθερες Εκλογές», περαιτέρω μέτρα που έθεσαν σε μειονεκτική θέση τους υποψηφίους της αντιπολίτευσης, όπως ο περιορισμός των τόπων όπου οι εκλογικές διαδικασίες μπορούν να λάβουν χώρα νόμιμα, η κράτηση μελών των ομάδων προεκλογικής εκστρατείας υποψηφίων και ο αποκλεισμός σχεδόν όλων των υποψηφίων της αντιπολίτευσης από τις Τοπικές Εκλογικές Επιτροπές, είχαν ως αποτέλεσμα, το 1,1 % του συνολικού αριθμού των εκλεγμένων υποψηφίων να προέρχεται από κόμματα της αντιπολίτευσης και το 96,7 % από φιλοκυβερνητικά κόμματα·

                  Η.

                  λαμβάνοντας υπόψη ότι η κυβέρνηση της Λευκορωσίας δεν εξέδωσε έγκαιρη πρόσκληση προς τον ΟΑΣΕ/ODIHR (Γραφείο Δημοκρατικών Θεσμών και Ανθρωπίνων Δικαιωμάτων) για την παρακολούθηση των προεδρικών εκλογών της 9ης Αυγούστου 2020, κάτι που είχε ως αποτέλεσμα την απουσία ανεξάρτητων διεθνών παρατηρητών κατά τη διάρκεια των εν λόγω εκλογών·

                  Θ.

                  λαμβάνοντας υπόψη ότι, λόγω περιορισμών που επιβλήθηκαν από την Κεντρική Εκλογική Επιτροπή εν μέσω της πανδημίας του κορωνοϊού, δεν επετράπη στους τοπικούς εκλογικούς παρατηρητές να εκτελέσουν πλήρως τα καθήκοντά τους σε όλες τις φάσεις της ψηφοφορίας, όπως η εκ τω προτέρων ψηφοφορία, η ψηφοφορία κατά την ημέρα των εκλογών και η ψηφοφορία από το σπίτι· λαμβάνοντας υπόψη ότι η εκ των προτέρων ψηφοφορία χρησιμοποιήθηκε από το καθεστώς της Λευκορωσίας ώστε να διογκώσει το ποσοστό συμμετοχής, και ότι διαπιστώθηκαν πολυάριθμες περιπτώσεις αναγκαστικής ψήφου ορισμένων κατηγοριών ψηφοφόρων, όπως, για παράδειγμα, του στρατιωτικού προσωπικού, των δημοσίων υπαλλήλων, των υπαλλήλων κρατικών επιχειρήσεων και των πολιτών που διαμένουν σε κοινωνικές κατοικίες· λαμβάνοντας υπόψη ότι, κατά την ημέρα της ψηφοφορίας, δεν επιτράπηκε στους τοπικούς εκλογικούς παρατηρητές να παρακολουθήσουν την καταμέτρηση των ψήφων και ότι οι αριθμοί ψηφοφόρων και τα εκλογικά αποτελέσματα που ανακοίνωσαν οι Τοπικές Εκλογικές Επιτροπές και η Κεντρική Εκλογική Επιτροπή διέφεραν σημαντικά από τις παρατηρήσεις τους·

                  Ι.

                  λαμβάνοντας υπόψη ότι ανεξάρτητες πλατφόρμες που ιδρύθηκαν από οργανώσεις της κοινωνίας των πολιτών της Λευκορωσίας (όπως η Golos-Belarus2020.org) διενήργησαν ανεξάρτητες δημοσκοπήσεις εξόδου και ανέλυσαν πρωτόκολλα περισσότερων από 200 Τοπικών Εκλογικών Επιτροπών, που εξέδωσαν πραγματικά αποτελέσματα, τα οποία δείχνουν σαφώς ότι η Sviatlana Tsikhanouskaya έλαβε την απόλυτη πλειοψηφία των ψήφων (από 71,1 % έως 97,6 %)·

                  ΙΑ.

                  λαμβάνοντας υπόψη ότι η Κεντρική Εκλογική Επιτροπή ανακοίνωσε ότι ο Αλεξάντερ Λουκασένκο ήταν ο νικητής των εκλογών και φέρεται να έλαβε το 80,10 % των ψήφων, ενώ η κύρια αντίπαλός του, Sviatlana Tsikhanouskaya, έλαβε το 10,12 %· λαμβάνοντας υπόψη ότι αναφέρονταν συνεχώς παρατυπίες κατά τις ημέρες της ψηφοφορίας, ότι σε κάποια άτομα δεν επετράπη να ψηφίσουν και ότι παραποιήθηκαν τα πρωτόκολλα ορισμένων Τοπικών Εκλογικών Επιτροπών·

                  ΙΒ.

                  λαμβάνοντας υπόψη ότι η Ευρωπαϊκή Ένωση και τα κράτη μέλη της δεν αναγνώρισαν τα αποτελέσματα των προεδρικών εκλογών λόγω σημαντικών αμφιβολιών σχετικά με τον δίκαιο χαρακτήρα τους, καταδίκασαν τη δυσανάλογη και απαράδεκτη χρήση βίας κατά ειρηνικών διαδηλωτών και στήριξαν το δικαίωμα του λαού της Λευκορωσίας να καθορίζει το μέλλον του·

                  ΙΓ.

                  λαμβάνοντας υπόψη ότι η εκλεγείσα, σύμφωνα με τον λαό της Λευκορωσίας, Πρόεδρος, Sviatlana Tsikhanouskaya, εκφοβίστηκε και υποχρεώθηκε να εγκαταλείψει τη Λευκορωσία δύο ημέρες μετά τις προεδρικές εκλογές· λαμβάνοντας υπόψη ότι και άλλοι ακτιβιστές των ατομικών και πολιτικών δικαιωμάτων και ηγετικά στελέχη εργατικών οργανώσεων επίσης εγκατέλειψαν τη Λευκορωσία εξαιτίας των απειλών για την ασφάλεια των ιδίων ή των μελών των οικογενειών τους·

                  ΙΔ.

                  λαμβάνοντας υπόψη ότι το καθεστώς της Λευκορωσίας αρνείται να ξεκινήσει εθνικό διάλογο με τον λαό, ότι δεν αναγνωρίζει το Συμβούλιο Συντονισμού, που ιδρύθηκε από τη Sviatlana Tsikhanouskaya με μοναδικό σκοπό τη διευκόλυνση της ειρηνικής και ομαλής μετάβασης της εξουσίας μέσω του διαλόγου, και ότι επιδιώκει τον εκφοβισμό και τη διάλυσή του, στοχοποιώντας τα μέλη του και κινώντας ποινική διαδικασία εναντίον τους· λαμβάνοντας υπόψη ότι μόνο ένα μέλος του Προεδρείου του Συμβουλίου Συντονισμού, η Svetlana Alexievich, δεν τέθηκε υπό κράτηση ούτε απελάθηκε διά της βίας από τη χώρα από τις αρχές της Λευκορωσίας·

                  ΙΕ.

                  λαμβάνοντας υπόψη ότι η Λευκορωσία βιώνει άνευ προηγουμένου ειρηνικές διαμαρτυρίες σε ολόκληρη τη χώρα με αίτημα τη διεξαγωγή ελεύθερων και δίκαιων νέων εκλογών, κατόπιν των προεδρικών εκλογών της 9ης Αυγούστου 2020 και της ανακοίνωσης νοθευμένου αποτελέσματος που ανακήρυσσε νικητή τον απερχόμενο Πρόεδρο· λαμβάνοντας υπόψη ότι οι διαμαρτυρίες οδήγησαν σε βίαιη καταστολή, η οποία είχε ως αποτέλεσμα να τεθούν υπό κράτηση χιλιάδες Λευκορώσοι, εκατοντάδες να οδηγηθούν στο νοσοκομείο, καθώς και τουλάχιστον έξι επιβεβαιωμένους νεκρούς και δεκάδες αγνοούμενους·

                  ΙΣΤ.

                  λαμβάνοντας υπόψη ότι το Ευρωπαϊκό Κοινοβούλιο εκφράζει τη στήριξή του στα αιτήματα του λαού της Λευκορωσίας, ο οποίος ζητεί ελεύθερες και δίκαιες εκλογές και την ικανότητα να λαμβάνει ελεύθερα αποφάσεις για το μέλλον της χώρας του·

                  ΙΖ.

                  λαμβάνοντας υπόψη ότι το Ευρωπαϊκό Κοινοβούλιο χαιρετίζει και ενθαρρύνει τη συνέχιση της ειρηνικής οργάνωσης παλλαϊκών διαμαρτυριών και χαιρετίζει τον ρόλο και την ισχυρή ηγεσία των γυναικών της Λευκορωσίας·

                  ΙΗ.

                  λαμβάνοντας υπόψη τις μαρτυρίες των Λευκορώσων διαδηλωτών για τις απάνθρωπες συνθήκες και την απάνθρωπη μεταχείριση που υπέστησαν κατά τη διάρκεια της παράνομης κράτησής τους, συμπεριλαμβανομένων των εκθέσεων που κάνουν λόγο για ατελείωτους ξυλοδαρμούς, πράξεις βιασμού, ταπεινωτική μεταχείριση και απάνθρωπες συνθήκες κράτησης σε κελιά με συνωστισμό κρατουμένων, χωρίς καμία πρόσβαση σε πόσιμο νερό, φαγητό, εγκαταστάσεις υγιεινής ή ιατρική βοήθεια· λαμβάνοντας υπόψη ότι ο Λευκορώσος ηγέτης της αντιπολίτευσης και πολιτικός κρατούμενος Paval Sieviaryniec έκοψε τις φλέβες του, διαμαρτυρόμενος κατά των βασανιστηρίων και των απάνθρωπων συνθηκών κράτησης· λαμβάνοντας υπόψη ότι, μετά την αποφυλάκισή τους, πολλοί νοσηλεύτηκαν και κάποιοι μεταφέρθηκαν σε μονάδες εντατικής θεραπείας, με τραυματισμούς όπως σπασμένα άκρα, ραγισμένα κρανία και κατεστραμμένη όραση και ακοή, ορισμένοι εκ των οποίων, σε συνδυασμό με τα συνεπαγόμενα ψυχολογικά τραύματα, θα έχουν επιπτώσεις διά βίου, συμπεριλαμβανομένης της στειρότητας·

                  ΙΘ.

                  λαμβάνοντας υπόψη ότι τα αντίποινα κατά των αντιπάλων του καθεστώτος, των εκλογικών παρατηρητών, των δημοσιογράφων, των μπλόγκερ, των ακτιβιστών της κοινωνίας των πολιτών και των υπερασπιστών των ανθρωπίνων δικαιωμάτων, τα οποία περιλαμβάνουν σωματική βία, απαγωγές από αγνώστους χωρίς διακριτικά στοιχεία ταυτότητας, διοικητικά πρόστιμα, απειλές για απώλεια της επιμέλειας τέκνου, ποινικές διαδικασίες, καθώς και σωματικά και ψυχολογικά βασανιστήρια, έχουν καταστεί συνήθης πρακτική στη Λευκορωσία τους τελευταίους μήνες·

                  Κ.

                  λαμβάνοντας υπόψη ότι ο λαός της Λευκορωσίας έχει επιτακτική ανάγκη βοήθειας και στήριξης από τη διεθνή κοινότητα·

                  ΚΑ.

                  λαμβάνοντας υπόψη ότι η κατάσταση στη Λευκορωσία απαιτεί επείγουσα διεθνή διερεύνηση των παραβιάσεων των ανθρωπίνων δικαιωμάτων ειρηνικών διαδηλωτών και της υπερβολικής χρήσης βίας από το καθεστώς της Λευκορωσίας·

                  ΚΒ.

                  λαμβάνοντας υπόψη ότι επιδεινώνεται συνεχώς το περιβάλλον εργασίας των υπερασπιστών των ανθρωπίνων δικαιωμάτων, των εκπροσώπων της αντιπολίτευσης, της κοινωνίας των πολιτών και των μέσων ενημέρωσης, που υπόκεινται συστηματικά σε εκφοβισμούς, παρενοχλήσεις και περιορισμούς των θεμελιωδών ελευθεριών· λαμβάνοντας υπόψη ότι οι οργανώσεις ανθρωπίνων δικαιωμάτων, καθώς και άλλες οργανώσεις της κοινωνίας των πολιτών, γίνονται συστηματικά αποδέκτες άρνησης καταχώρισης, και ότι η ιδιότητα μέλους σε μη καταχωρισμένες ομάδες και η λήψη ξένων κεφαλαίων διώκονται ποινικά· λαμβάνοντας υπόψη ότι οι δικηγόροι των ανθρωπίνων δικαιωμάτων διαγράφονται από τον δικηγορικό σύλλογο διότι υπερασπίστηκαν κρατούμενους ακτιβιστές στον τομέα των ατομικών και πολιτικών δικαιωμάτων, οι οποίοι δεν μπορούν να προσβλέπουν σε δίκαιη δίκη·

                  ΚΓ.

                  λαμβάνοντας υπόψη ότι η γενικευμένη ατιμωρησία των αξιωματούχων των υπηρεσιών επιβολής του νόμου συντελεί σε ακόμη περισσότερες παραβιάσεις ανθρωπίνων δικαιωμάτων και σε μεγαλύτερα αντίποινα κατά των υπερασπιστών των ανθρωπίνων δικαιωμάτων και αθώων πολιτών·

                  ΚΔ.

                  λαμβάνοντας υπόψη ότι η έκθεση του Ειδικού Εισηγητή για την κατάσταση ανθρωπίνων δικαιωμάτων στη Λευκορωσία του Ιουλίου 2020 δεν σημειώνει σημαντικές βελτιώσεις στη νομική και κανονιστική προστασία των ανθρωπίνων δικαιωμάτων στη Λευκορωσία και, επιπλέον των προβλημάτων που επισημάνθηκαν ανωτέρω, εφιστά την προσοχή στη συνεχιζόμενη εφαρμογή της θανατικής ποινής, στις επικρατούσες διακρίσεις εις βάρος ευάλωτων ομάδων, συμπεριλαμβανομένων των γυναικών, των ατόμων με αναπηρία, των εθνοτικών και θρησκευτικών μειονοτήτων και των ατόμων ΛΟΑΤΚΙ, στη συνεχιζόμενη πρακτική της καταναγκαστικής εργασίας, των βασανιστηρίων και άλλων μορφών βάναυσης, απάνθρωπης ή ταπεινωτικής μεταχείρισης ή τιμωρίας κρατουμένων, καθώς στις διακρίσεις εις βάρος των ομιλητών της λευκορωσικής γλώσσας·

                  ΚΕ.

                  λαμβάνοντας υπόψη ότι, σύμφωνα με τις οργανώσεις ανθρωπίνων δικαιωμάτων της Λευκορωσίας, στη Λευκορωσία κρατούνται περίπου 100 άτομα για πολιτικούς λόγους· λαμβάνοντας υπόψη ότι στα φυλακισμένα μέλη της αντιπολίτευσης της Λευκορωσίας συγκαταλέγονται ο Mikola Statkevich, δημοκρατικός υποψήφιος στις προεδρικές εκλογές του 2010, ο οποίος ήταν κρατούμενος συνείδησης από το 2011 έως το 2017, άλλος ένας πρώην κρατούμενος συνείδησης, ο Anatol Liabedzka, τα μέλη του Προεδρείου του Συμβουλίου Συντονισμού της Λευκορωσίας Maria Kalesnikava, Liliya Ulasava και Maksim Znak, ο προεδρικός υποψήφιος Viktar Babaryka, και ο βιντεομπλόγκερ Siarhei Tsikhanouski·

                  ΚΣΤ.

                  λαμβάνοντας υπόψη ότι το Ευρωπαϊκό Κοινοβούλιο εκφράζει τα βαθιά του συλλυπητήρια για τους θανάτους των Alyaksandr Taraykouski, Alyaksandr Vikhor, Artsyom Parukou, Henadz Shutau και Kanstantsin Shyshmakou, στις οικογένειές τους και σε ολόκληρο το έθνος της Λευκορωσίας·

                  ΚΖ.

                  λαμβάνοντας υπόψη ότι, στις 14 Αυγούστου 2020, το καθεστώς της Λευκορωσίας αρνήθηκε την είσοδο στη χώρα σε δύο βουλευτές του Ευρωπαϊκού Κοινοβουλίου, τον Robert Biedroń, Πρόεδρο της Αντιπροσωπείας για τις σχέσεις με τη Λευκορωσία, και τον Petras Auštrevičius, Μόνιμο Εισηγητή του Κοινοβουλίου για τη Λευκορωσία, οι οποίοι επρόκειτο να επισκεφθούν τη Λευκορωσία ύστερα από πρόσκληση της κοινωνίας των πολιτών της Λευκορωσίας·

                  ΚΗ.

                  λαμβάνοντας υπόψη ότι, από το 2014, 18 000 ανήλικοι Λευκορώσοι έχουν καταδικαστεί σε δυσανάλογα μακροχρόνιες ποινές φυλάκισης μεταξύ 8 και 15 ετών για μη βίαια αδικήματα που συνδέονται με τα ναρκωτικά, δυνάμει του άρθρου 328 του Ποινικού Κώδικα· λαμβάνοντας υπόψη ότι, κατά τη διάρκεια της κράτησης και της φυλάκισής τους, οι ανήλικοι Λευκορώσοι αντιμετωπίζουν πολυάριθμες παραβιάσεις των δικαιωμάτων τους, στις οποίες περιλαμβάνονται η σωματική βία και τα βασανιστήρια, και εκτίθενται σε συνθήκες εργασίας επικίνδυνες για την υγεία·

                  ΚΘ.

                  λαμβάνοντας υπόψη ότι το 2016 η ΕΕ ήρε τις περισσότερες κυρώσεις κατά της Λευκορωσίας, με εξαίρεση το εμπάργκο όπλων και τις κυρώσεις κατά τεσσάρων ατόμων, αλλά ότι αυτό δεν έγινε επειδή η Λευκορωσία πληρούσε όλες τις προϋποθέσεις, αλλά με την ελπίδα ότι θα συνεχίσει προς την κατεύθυνση της βελτίωσης του περιβάλλοντος πολιτικής συμμετοχής και του σεβασμού των ανθρωπίνων δικαιωμάτων και των θεμελιωδών ελευθεριών· λαμβάνοντας υπόψη ότι δεν επιτεύχθηκε καμία πρόοδος στους τομείς της δημοκρατικής διακυβέρνησης και των ανθρώπινων δικαιωμάτων, καθώς αυξάνεται η διοικητική, οικονομική και φυσική καταστολή εις βάρος της δημοκρατικής αντιπολίτευσης, των οργανώσεων της κοινωνίας των πολιτών, δημοσιογράφων και μπλόγκερ, ακόμη και απλών ανθρώπων·

                  Λ.

                  λαμβάνοντας υπόψη ότι το Ευρωπαϊκό Συμβούλιο συμφώνησε το 2020 να επιβάλει κυρώσεις σε σημαντικό αριθμό ατόμων που ευθύνονται για βία, καταστολή και νόθευση των εκλογικών αποτελεσμάτων στη Λευκορωσία, απαγορεύοντας την είσοδό τους στην ΕΕ και δεσμεύοντας τα χρηματοοικονομικά περιουσιακά στοιχεία τους στην ΕΕ·

                  ΛΑ.

                  λαμβάνοντας υπόψη ότι είναι απαράδεκτο εάν ένα κράτος μέλος δεν καταδικάσει απερίφραστα τη νόθευση των εκλογών, τη βία και την καταστολή και θεωρήσει τη Λευκορωσία του Λουκασένκο ως κράτος εταίρο, δεδομένου ότι η κατάσταση στη Λευκορωσία απαιτεί την υιοθέτηση μιας σταθερής θέσης βασισμένης σε αρχές, καθώς και την επίτευξη συμφωνίας για κοινή ενωσιακή δράση·

                  ΛΒ.

                  λαμβάνοντας υπόψη ότι οι αρχές της Λευκορωσίας αρνήθηκαν ότι ο COVID-19 είχε εξαπλωθεί στη χώρα, αναλώνοντας έτσι πολύτιμο χρόνο που θα μπορούσε να είχε χρησιμοποιηθεί για την προετοιμασία και την προστασία του πληθυσμού της χώρας, και ιδιαίτερα του ιατρικού της προσωπικού, δεν ακύρωσαν μαζικές εκδηλώσεις, ιδίως τη στρατιωτική παρέλαση στις 9 Μαΐου 2020 με χιλιάδες συμμετέχοντες και την ετήσια ημέρα κοινοτικής εργασίας στην οποία συμμετέχει το ένα τέταρτο του πληθυσμού της Λευκορωσίας, και, αντ’ αυτού, αποδύθηκαν σε μια εκστρατεία εκφοβισμού δημοσιογράφων, μπλόγκερ, της δημοκρατικής αντιπολίτευσης, οργανώσεων της κοινωνίας των πολιτών και απλών ανθρώπων που μοιράστηκαν πληροφορίες σχετικά με την πανδημία και τα αναγκαία μέτρα προφύλαξης, με αποτέλεσμα η Λευκορωσία να έχει έναν από τους υψηλότερους κατά κεφαλήν ρυθμούς μόλυνσης με COVID-19 και να συνιστά υγειονομική απειλή για την περιοχή· λαμβάνοντας υπόψη ότι η κυβέρνηση και ο Πρόεδρος της Λευκορωσίας δεν παρείχαν στοιχεία σχετικά με την πανδημία και δεν αντέδρασαν εγκαίρως σε αυτήν, αλλά, αντ’ αυτού, διέδωσαν ενεργά ψευδείς πληροφορίες που έθεσαν σε κίνδυνο την υγεία των πολιτών·

                  ΛΓ.

                  λαμβάνοντας υπόψη ότι η ΕΕ στάθηκε αλληλέγγυα με τον λαό της Λευκορωσίας από την αρχή της πανδημίας του COVID-19 και χορήγησε 60 εκατομμύρια EUR στη χώρα για τον μετριασμό των άμεσων επιπτώσεων της επιδημικής έξαρσης, τα οποία ακολουθήθηκαν από ένα πρόσθετο ποσό 53 εκατομμυρίων EUR, ως αντίδραση στην μετεκλογική κατάσταση στη Λευκορωσία, με στόχο τη στήριξη του λαού της Λευκορωσίας· λαμβάνοντας υπόψη ότι η Λευκορωσία διερευνά τη δυνατότητα αναζήτησης μακροοικονομικής συνδρομής από την ΕΕ·

                  ΛΔ.

                  λαμβάνοντας υπόψη ότι η πανδημία COVID-19 κατέδειξε την ανθεκτικότητα, την έντονη αποφασιστικότητα και τη δίχως προηγούμενο αυτοοργάνωση της λευκορωσικής κοινωνίας, ιδίως υπό το φως της υποτονικής ανταπόκρισης των αρχών στην πανδημία ή και της άρνησης ύπαρξης της πανδημίας και του αντικτύπου της·

                  ΛΕ.

                  λαμβάνοντας υπόψη ότι δεν υπάρχουν ανεξάρτητα λευκορωσικά ειδησεογραφικά πρακτορεία καταχωρισμένα στη χώρα, και ότι η ελευθερία του Τύπου στη Λευκορωσία έχει επιδεινωθεί σημαντικά από το 2015, όπως επιβεβαιώνεται ετησίως από τον Παγκόσμιο Δείκτη Ελευθερίας του Τύπου, καθώς και ότι η κατάσταση έχει επιδεινωθεί έτι περαιτέρω μετά τις προεδρικές εκλογές του Αυγούστου του 2020· λαμβάνοντας υπόψη ότι οι λίγοι ανεξάρτητοι δημοσιογράφοι, μπλόγκερ, φωτογράφοι ή μέσα ενημέρωσης που μπορούν να δραστηριοποιούνται στη χώρα και καταγγέλλουν παραβιάσεις ανθρωπίνων δικαιωμάτων υπόκεινται σε συστηματικές παρενοχλήσεις και τιμωρητικά μέτρα, όπως συλλήψεις ή έναρξη ποινικών ερευνών, μεταξύ άλλων με κατηγορίες παράνομης παραγωγής και διανομής πληροφοριών, εξτρεμισμού, δυσφήμισης και προσβολής του Προέδρου ή χουλιγκανισμού, και ότι έχει αυξηθεί ο αριθμός των διώξεων για δηλώσεις στο διαδίκτυο· λαμβάνοντας υπόψη ότι, το 2000 και το 2016, δύο δημοσιογράφοι ανθρωπίνων δικαιωμάτων δολοφονήθηκαν μετά από ενεργό από μέρους τους καταγγελία παραβιάσεων των ανθρωπίνων δικαιωμάτων και κριτική των κατασταλτικών πολιτικών της αυταρχικής κυβέρνησης της Λευκορωσίας·

                  ΛΣΤ.

                  λαμβάνοντας υπόψη ότι, μετά τις προεδρικές εκλογές, το καθεστώς της Λευκορωσίας ενέτεινε περαιτέρω τον έλεγχό του στην ελευθερία των μέσων ενημέρωσης και στο δικαίωμα του λαού να λαμβάνει και να μοιράζεται πληροφορίες, μπλοκάροντας την πρόσβαση στο διαδίκτυο, διακόπτοντας την εκτύπωση εφημερίδων και συλλαμβάνοντας τοπικούς δημοσιογράφους και ξένους ανταποκριτές που παρακολουθούσαν ή κάλυπταν διαδηλώσεις, καθώς και όσους ασκούσαν κριτική για την περιβαλλοντική πολιτική του κράτους ή προέβαιναν σε σχόλια σχετικά με την πανδημία COVID-19 στη Λευκορωσία, και εκθέτοντάς τους σε βασανιστήρια και απάνθρωπη μεταχείριση· λαμβάνοντας υπόψη ότι οι δημοσιογράφοι στοχοποιήθηκαν ιδιαίτερα και ότι αρκετοί εξ αυτών τραυματίστηκαν ενώ κάλυπταν την εγκεκριμένη από το καθεστώς καταστολή των ειρηνικών διαδηλωτών· λαμβάνοντας υπόψη ότι οι κρατικοί τηλεοπτικοί σταθμοί δεν καλύπτουν τις συνεχιζόμενες διαμαρτυρίες ή τις θηριωδίες που διαπράχθηκαν από το καθεστώς Λουκασένκο και χρησιμοποιούνται για τη διασπορά παραπληροφόρησης, την επίθεση και τη δυσφήμιση της Sviatlana Tsikhanouskaya, πολιτικών ακτιβιστών και ειρηνικών διαδηλωτών· λαμβάνοντας υπόψη ότι, μετά την παραίτηση δημοσιογράφων των κρατικών τηλεοπτικών σταθμών, αυτοί αντικαταστάθηκαν από ειδικούς στην προπαγάνδα από τη Ρωσία·

                  ΛΖ.

                  λαμβάνοντας υπόψη ότι ανεξάρτητοι δημοσιογράφοι που συνεργάζονται με και εργάζονται σε ξένα μέσα ενημέρωσης διώκονται δυνάμει του άρθρου 22.9 του Κώδικα Διοικητικών Αδικημάτων, το οποίο καθιστά παράνομη την αποδοχή οικονομικών απολαβών από μέσα ενημέρωσης που δεν είναι δεόντως καταχωρισμένα και διαπιστευμένα στη Λευκορωσία· λαμβάνοντας υπόψη ότι ο τηλεοπτικός σταθμός Belsat TV που είναι επισήμως καταχωρισμένος στην Πολωνία, δεν καταχωρίζεται στη Λευκορωσία και οι δραστηριότητές του ασκούνται υπό συνεχείς πιέσεις και επιθέσεις, που περιλαμβάνουν βάναυσες κρατήσεις των δημοσιογράφων του και την επιβολή προστίμων στους χρηματοδότες του, τα οποία έως τις 18 Ιουνίου 2020 είχαν φτάσει το ποσόν των 101 791 αμερικανικών δολαρίων·

                  ΛΗ.

                  λαμβάνοντας υπόψη ότι η Λευκορωσία έχει υποστεί άνευ προηγουμένου πίεση από τη Ρωσία να εμβαθύνει την ένταξή της στο πλαίσιο μιας υπερεθνικής Ένωσης, εις βάρος της κυριαρχίας της Λευκορωσίας, με αποτέλεσμα μεταξύ άλλων να συνεχίζεται η κατάσταση αδιεξόδου όσον αφορά τις εισαγωγές πετρελαίου και αερίου από τη Ρωσία·

                  ΛΘ.

                  λαμβάνοντας υπόψη ότι τα 26 χρόνια του Λουκασένκο στην εξουσία χαρακτηρίστηκαν από πολιτικές υπονόμευσης της κυριαρχίας και της ανεξαρτησίας της χώρας και αποδυνάμωσης της ταυτότητας, της κληρονομιάς και του πολιτισμού της Λευκορωσίας·

                  Μ.

                  λαμβάνοντας υπόψη ότι, από άποψη ασφάλειας, η Λευκορωσία είναι στενά συνδεδεμένη με τη Ρωσία, εξαρτώμενη από αυτήν, και εμπλέκεται σε ενέργειες που συνιστούν απειλή για τα κράτη μέλη της ΕΕ, όπως τα χαρακτηριζόμενα από αδιαφάνεια κοινά στρατιωτικά γυμνάσια Zapad 2017, η σχεδιαζόμενη κοινή στρατιωτική άσκηση Zapad 2021 και η κατασκευή επισφαλών πυρηνικών εγκαταστάσεων·

                  ΜΑ.

                  λαμβάνοντας υπόψη ότι, μετά το ξέσπασμα μαζικών διαδηλώσεων, ο Αλεξάντρ Λουκασένκο ζήτησε βοήθεια από τη Ρωσία, προκειμένου να εξασφαλίσει την επιβίωση του λευκορωσικού καθεστώτος, και επιδιώκει να διαφυλάξει την εικόνα και δημόσια στήριξή του δημιουργώντας ψευδή αφηγήματα για τις εξωτερικές απειλές έναντι της Λευκορωσίας από ξένους δυτικούς παράγοντες και χρησιμοποιώντας τα προκειμένου να δικαιολογήσει την εντατικοποίηση των δραστηριοτήτων και την κυκλοφορία λευκορωσικών στρατιωτικών δυνάμεων στην περιοχή Γκρόντνο στα σύνορα με την Πολωνία και τη Λιθουανία, γεγονός που συνιστά άμεση απειλή για την ΕΕ και τα κράτη μέλη της·

                  ΜΒ.

                  λαμβάνοντας υπόψη ότι η Λευκορωσία, σε συνεργασία με τη ρωσική εταιρεία ROSATOM, κατασκευάζει τον πυρηνικό σταθμό παραγωγής ενέργειας του Αστράβιετς σε αδικαιολόγητη τοποθεσία, μόλις 20 χιλιόμετρα από τα εξωτερικά σύνορα της ΕΕ και 45 χιλιόμετρα από την πρωτεύουσα της Λιθουανίας· λαμβάνοντας υπόψη ότι η κατασκευή του πυρηνικού σταθμού του Αστράβιετς συνοδεύτηκε από την έλλειψη σεβασμού των διεθνών προδιαγραφών όσον αφορά την πυρηνική ασφάλεια, σοβαρές παραβιάσεις της ασφάλειας και μείζονα περιστατικά, συμπεριλαμβανομένων των συνεχιζόμενων κατασκευαστικών έργων επί τόπου, παρά την έξαρση της COVID-19· λαμβάνοντας υπόψη ότι ο πρώτος αντιδραστήρας του πυρηνικού σταθμού του Αστράβιετς είχε προγραμματιστεί να τεθεί σε λειτουργία πριν από τις προεδρικές εκλογές του Αυγούστου 2020 και πριν από την πλήρη εφαρμογή των συστάσεων των προσομοιώσεων ακραίων καταστάσεων που διενεργήθηκαν από τις αρχές της ΕΕ για την πυρηνική ασφάλεια·

                  ΜΓ.

                  λαμβάνοντας υπόψη ότι η δύσκολη οικονομική κατάσταση, η οποία πρόκειται να επιδεινωθεί λόγω των πανεθνικών απεργιών και της άρνησης του καθεστώτος της Λευκορωσίας να αρχίσει εθνικό διάλογο με τον λαό της Λευκορωσίας, και υποδεικνύει ότι το οικονομικό μοντέλο της Λευκορωσίας έχει φθάσει στα όριά του και ότι η χώρα ενδέχεται να εισέλθει σε μια μεταβατική περίοδο κατά την οποία η ΕΕ μπορεί να διαδραματίσει βασικό εξισορροπητικό ρόλο·

                  ΜΔ.

                  λαμβάνοντας υπόψη ότι έχει παρατηρηθεί αξιοσημείωτη αύξηση της συνεργασίας με την κοινωνία των πολιτών της Λευκορωσίας, μεταξύ άλλων μέσω δραστηριοτήτων που στηρίζει η ΕΕ και της εντατικοποίησης της επαφής μεταξύ των λαών·

                  1.

                  συνιστά στο Συμβούλιο, την Επιτροπή και τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας:

            Μετεκλογική κατάσταση στη Λευκορωσία

                  α)

                  να στηρίξουν σθεναρά την απόφαση της ΕΕ και των κρατών μελών της να μην αναγνωρίσουν τα νόθα εκλογικά αποτελέσματα, όπως ανακοινώθηκαν από την Κεντρική Εκλογική Επιτροπή της Λευκορωσίας, λόγω σοβαρών αμφιβολιών ως προς τον δίκαιο χαρακτήρα των εκλογών, και να μην αναγνωρίσουν τον Αλεξάντερ Λουκασένκο ως νόμιμο πρόεδρο της χώρας μόλις λήξει η τρέχουσα θητεία του το αργότερο στις 5 Νοεμβρίου 2020· να καταγγείλουν την πράξη του Αλεξάντερ Λουκασένκο να ανακηρύξει εαυτόν Πρόεδρο της Λευκορωσίας μέσω παράτυπης τελετής ανάληψης καθηκόντων που πραγματοποιήθηκε μυστικά στις 23 Σεπτεμβρίου 2020· να τον καλέσουν να σεβαστεί τη βούληση του λαού της Λευκορωσίας και να παραιτηθεί ειρηνικά· να καλέσουν όλα τα κράτη μέλη να καταδικάσουν την εκλογική νοθεία, την καταπίεση της αντιπολίτευσης και της κοινωνίας των πολιτών, τους περιορισμούς των δικαιωμάτων του ανθρώπου, της ελευθερίας της έκφρασης και της ελευθερίας των μέσων ενημέρωσης, και την παραβίαση βασικών δημοκρατικών αξιών και του κράτους δικαίου·

                  β)

                  να τονίσουν ότι οι εξελίξεις αυτές θα έχουν αρνητικό αντίκτυπο στις σχέσεις ΕΕ-Λευκορωσίας·

                  γ)

                  να υποστηρίξουν απερίφραστα τον λαό της Λευκορωσίας στα νόμιμα αιτήματά του για νέες ελεύθερες και δίκαιες εκλογές, οι οποίες πρέπει να διεξαχθούν το συντομότερο δυνατόν υπό την εποπτεία του ΟΑΣΕ και ανεξάρτητων διεθνών παρατηρητών· να τονίσουν την ανάγκη για ειρηνική και δημοκρατική λύση στην τρέχουσα κρίση, που θα στηρίζεται από ανεξάρτητα και ελεύθερα μέσα ενημέρωσης και ισχυρή κοινωνία των πολιτών·

                  δ)

                  να επιμείνουν στην πλήρη συμμόρφωση των εκλογικών διαδικασιών στη Λευκορωσία με τα διεθνή πρότυπα, τις συστάσεις του ΟΑΣΕ και τις γνωμοδοτήσεις της Επιτροπής της Βενετίας, και να ζητήσουν τροποποίηση της εκλογικής νομοθεσίας της Δημοκρατίας της Λευκορωσίας ώστε να περιλαμβάνει ουσιαστικές διαδικαστικές και νομικές διασφαλίσεις που ενισχύουν τη συμμετοχικότητα, την ακεραιότητα και τη διαφάνεια σε όλα τα στάδια της εκλογικής διαδικασίας, και ιδίως την καθιέρωση σαφών και εύλογων κριτηρίων και μηχανισμών για την καταχώριση υποψηφίων και την επαλήθευση της υπογραφής, τη διασφάλιση της συμμετοχής εκπροσώπων όλων των παραγόντων της εκλογικής διαδικασίας στις εκλογικές επιτροπές, και την παροχή ισότιμης πρόσβασης στα μέσα ενημέρωσης για όλους τους συμμετέχοντες·

                  ε)

                  να ζητήσουν τη διεξαγωγή ελεύθερων και δίκαιων εκλογών πριν από μια διαφανή και χωρίς αποκλεισμούς διαδικασία συνταγματικής μεταρρύθμισης, κατόπιν δημόσιας διαβούλευσης με όλα τα ενδιαφερόμενα μέρη της κοινωνίας της Λευκορωσίας, προκειμένου να επέλθουν πραγματικές αλλαγές, μεταξύ άλλων ως προς τα βασικά ατομικά δικαιώματα και ελευθερίες, ώστε να αντιμετωπιστούν οι αδυναμίες του σημερινού πολιτικού συστήματος, να διασφαλιστεί μια διαφανής και πλουραλιστική εκλογική διαδικασία και να δοθεί η δυνατότητα στον λαό της Λευκορωσίας να εκπροσωπείται σε ένα δημοκρατικά εκλεγμένο κοινοβούλιο και να συμμετέχει ενεργά στην πολιτική ζωή και τις πολιτικές διαδικασίες·

                  στ)

                  να καλέσουν τις αρχές να αυξήσουν τη διαφάνεια, να άρουν τους αυθαίρετους φραγμούς, στο πλαίσιο των οποίων κανένα νέο πολιτικό κόμμα δεν έχει καταχωριστεί στη Λευκορωσία από το 2000, να επιτρέψουν την καταχώριση πολιτικών κομμάτων, θρησκευτικών οργανώσεων και οργανώσεων της κοινωνίας των πολιτών και ανεξάρτητων συνδικαλιστικών οργανώσεων, και να θέσουν τέρμα στους περιορισμούς που ισχύουν για υπάρχουσες οργανώσεις και στη δίωξη των πολιτικών αντιπάλων του καθεστώτος·

                  ζ)

                  να σημειώσουν ότι η Sviatlana Tsikhanouskaya, η οποία, σύμφωνα με τις ανεξάρτητες κοινωνιολογικές έρευνες, έλαβε πάνω από το ήμισυ των ψήφων στις προεδρικές εκλογές του 2020, είναι, κατά τον λαό της Λεκορωσίας, η εκλεγμένη Πρόεδρός του·

                  η)

                  να αναγνωρίσουν το Συμβούλιο Συντονισμού που ίδρυσε η Sviatlana Tsikhanouskaya ως νόμιμο εκπρόσωπο του λαού που ζητεί δημοκρατική αλλαγή και ελευθερία στη Λευκορωσία, και να επιμείνουν προκειμένου το καθεστώς της Λευκορωσίας να αρχίσει διάλογο μαζί του· να αποδοκιμάσουν τη δίωξη των μελών του Συμβουλίου Συντονισμού και να ζητήσουν την παύση όλων των νομικών ενεργειών που αναλήφθηκαν από τις αρχές κατά των μελών του και την απελευθέρωση όλων των κρατουμένων και συλληφθέντων·

                  θ)

                  να στηρίξουν τις προσπάθειες του Συμβουλίου Συντονισμού για μια ειρηνική και δημοκρατική μετάβαση της εξουσίας ως αποτέλεσμα ενός εθνικού διαλόγου χωρίς αποκλεισμούς μεταξύ της κυβέρνησης της Λευκορωσίας και της αντιπολίτευσης/της κοινωνίας των πολιτών/του Συμβουλίου Συντονισμού, συμπεριλαμβανομένων εκπροσώπων των εκκλησιών ως σεβαστών και ουδέτερων διαμεσολαβητών· να παράσχουν κάθε αναγκαία βοήθεια για την ενίσχυση της οργάνωσης και της λειτουργίας του Συμβουλίου Συντονισμού·

                  ι)

                  να ενθαρρύνουν και να υποστηρίξουν τη δημιουργία ανεξάρτητου κέντρου για μια δημοκρατική Λευκορωσία, στις Βρυξέλλες, μεταξύ άλλων πρωτευουσών, με σκοπό τη διάδοση πληροφοριών και δραστηριοτήτων σχετικά με τις δημοκρατικές διαδικασίες στη Λευκορωσία·

                  ια)

                  να επιμείνουν ώστε ο Αλεξάντερ Λουκασένκο να αποδεχθεί την προσφορά της σημερινής και της επερχόμενης προεδρίας του ΟΑΣΕ να διευκολύνει τον εθνικό διάλογο για την επίλυση της πολιτικής κρίσης και της τεταμένης κατάστασης στη χώρα, και να διασφαλίσουν ότι η ΕΕ θα παράσχει συγκεκριμένη βοήθεια στον ΟΑΣΕ όσον αφορά την πρότασή του να αναλάβει διαμεσολαβητικό ρόλο·

                  ιβ)

                  να ζητήσουν την άμεση παύση της βίας, της σκληρής καταπίεσης, των βασανιστηρίων και της καταστολής κατά ειρηνικών διαδηλωτών· να καταγγείλουν δηλώσεις όπως αυτή που εξέδωσε στις 12 Οκτωβρίου 2020 το Υπουργείο Εσωτερικών της Λευκορωσίας, με την οποία απειλείται η χρήση ειδικού εξοπλισμού και θανατηφόρων όπλων κατά ειρηνικών διαδηλωτών· να ζητήσουν πλήρη ενωσιακή/διεθνή διερεύνηση των εγκλημάτων κατά του λαού της Λευκορωσίας που διαπράχθηκαν από τις αρχές επιβολής του νόμου του καθεστώτος Λουκασένκο και να καλέσουν τις αρχές να παράσχουν σε όλα τα θύματα παραβιάσεων των ανθρωπίνων δικαιωμάτων και καταχρήσεων πρόσβαση στη δικαιοσύνη και να διασφαλίσουν το δικαίωμά τους σε πραγματική προσφυγή·

                  ιγ)

                  να επανεξετάσουν και να επικαιροποιήσουν το παράρτημα III του κανονισμού (ΕΚ) αριθ. 765/2006 του Συμβουλίου, της 18ης Μαΐου 2006 (8), σχετικά με περιοριστικά μέτρα όσον αφορά τη Λευκορωσία, ο οποίος περιέχει τον κατάλογο του εξοπλισμού που θα μπορούσε να χρησιμοποιηθεί για εσωτερική καταστολή στη Λευκορωσία, συμπεριλαμβανομένης της προσθήκης μη επανδρωμένων αεροσκαφών επιτήρησης στον εν λόγω κατάλογο·

                  ιδ)

                  να καταδικάσουν την τακτική του λευκορωσικού καθεστώτος να διασπαστεί το Συμβούλιο Συντονισμού με τον εκφοβισμό των μελών του και την απέλαση αυτών, αλλά και πολιτικών και ακτιβιστών της αντιπολίτευσης, από τη Λευκορωσία, ώστε να αποστασιοποιηθούν από τις εσωτερικές πολιτικές διαδικασίες·

                  ιε)

                  να καλέσουν τη Λευκορωσία να απελευθερώσει αμέσως και άνευ όρων και να αποσύρει όλες τις κατηγορίες κατά όλων των πολιτικών κρατουμένων και όλων των μελών της κοινωνίας των πολιτών, δημοσιογράφων και οποιουδήποτε άλλου υπέστη αυθαίρετη κράτηση πριν, κατά και μετά την προεκλογική εκστρατεία· να ζητήσουν την πλήρη αποκατάσταση και τον σεβασμό των ανθρωπίνων δικαιωμάτων και ελευθεριών, συμπεριλαμβανομένης της ελευθερίας του Τύπου, της ελευθερίας του συνέρχεσθαι και άλλων πολιτικών και ατομικών ελευθεριών στη Λευκορωσία·

                  ιστ)

                  να επικροτήσουν τις δράσεις που ανέλαβαν εργαζόμενοι πολλών εργοστασίων και οργανισμών σε ολόκληρη τη χώρα, οι οποίοι συμμετείχαν στις διαμαρτυρίες με διάφορους τρόπους, συμπεριλαμβανομένων των απεργιών, και να παράσχουν την απαραίτητη στήριξη σε όσους από αυτούς τιμωρήθηκαν από το καθεστώς διότι άσκησαν τα δημοκρατικά τους δικαιώματα·

                  ιζ)

                  να ασχοληθούν με τα προβλήματα που αντιμετωπίζουν οι ανεξάρτητες συνδικαλιστικές οργανώσεις, συμπεριλαμβανομένων της άρνησης καταχώρισης, της πολιτικά υποκινούμενης δίωξης των ηγετών τους και της καταναγκαστικής συμμετοχής των νεοπροσληφθέντων εργαζόμενων στις κρατικές συνδικαλιστικές οργανώσεις·

                  ιη)

                  να παραμείνουν σε επαγρύπνηση αναφορικά με τις συλλήψεις, τις εξαφανίσεις και τις παρενοχλήσεις υποψηφίων, διαδηλωτών, ακτιβιστών και ανεξάρτητων δημοσιογράφων, και να παρακολουθούν τέτοιες υποθέσεις από κοινού με τις λευκορωσικές αρχές·

                  ιθ)

                  να εξακολουθήσουν να παρακολουθούν στενά τις υποθέσεις συλλήψεων και εξαφανίσεων στη Λευκορωσία, να επιστήσουν την προσοχή των αρχών της Λευκορωσίας σε αυτές τις υποθέσεις και να ζητήσουν την ανάληψη δέουσας και άμεσης δράσης από πλευράς τους· να δρομολογήσουν ένα στοχευμένο πρόγραμμα ενωσιακής βοήθειας ώστε να βοηθήσουν τα θύματα πολιτικής καταπίεσης και αστυνομικής βίας, κυρίως παρέχοντας πρόσβαση σε νομική συνδρομή, υλικό και ιατρική βοήθεια, καθώς και αποκατάσταση·

                  κ)

                  να επιμείνουν στη διεξαγωγή ανεξάρτητης και αποτελεσματικής διερεύνησης των σχετιζόμενων με διαμαρτυρίες θανάτων των Alyaksandr Taraykouski, Alyaksandr Vikhor, Artsyom Parukou, Henadz Shutau και Kanstantsin Shyshmakou, των δολοφονιών των πολιτικών προσωπικοτήτων της αντιπολίτευσης Yuriy Zakharenko, Anatoliy Krasovskiy και Victor Honchar που πραγματοποιήθηκαν το 1999, καθώς και της διαλεύκανσης της υπόθεσης του δημοσιογράφου Dmitriy Zavadski, ο οποίος εξαφανίστηκε το 2000·

                  κα)

                  να καλέσουν τη Λευκορωσία να εισαγάγει στον ποινικό της κώδικα συγκεκριμένο ορισμό του «βασανιστηρίου» σε συμφωνία με τα διεθνή πρότυπα περί ανθρωπίνων δικαιωμάτων και να διασφαλίσει ότι το αδίκημα αυτό τιμωρείται με κυρώσεις, καθώς και να επιφέρει νομοθετικές αλλαγές που να ποινικοποιούν τη βίαιη εξαφάνιση·

                  κβ)

                  να καλέσουν τις αρχές να βελτιώσουν την πρόσβαση, τη διαθεσιμότητα και την ποιότητα όσον αφορά την υγειονομική περίθαλψη στους χώρους κράτησης, ιδιαίτερα λόγω της πανδημίας COVID-19, καθώς και τις συνθήκες εργασίας του ιατρικού προσωπικού, δεδομένων των εκθέσεων που αναφέρουν ότι η αστυνομία εμποδίζει την παροχή βοήθειας σε τραυματισμένους διαδηλωτές και συλλαμβάνει εργαζομένους στον κλάδο της υγείας·

                  κγ)

                  να εφαρμόσουν τις κυρώσεις που συμφωνήθηκαν από τους Υπουργούς Εξωτερικών της ΕΕ και το Ευρωπαϊκό Συμβούλιο, το συντομότερο δυνατόν και σε ουσιαστικό συντονισμό με τους διεθνείς εταίρους·

                  κδ)

                  να διευρύνουν τις κυρώσεις επεκτείνοντας την ομάδα προσώπων ώστε να συμπεριλάβει τον Αλεξάντερ Λουκασένκο και σημαντικό αριθμό υψηλόβαθμων και μεσαίων αξιωματούχων, καθώς και τα μέλη της Κεντρικής Εκλογικής Επιτροπής που ευθύνονται ή έχουν συμβάλει στην παραποίηση των αποτελεσμάτων των προεδρικών εκλογών στη Λευκορωσία και ευθύνονται ή έχουν συμβάλει σε παραβιάσεις των ατομικών και ανθρωπίνων δικαιωμάτων· αυτή η λίστα θα πρέπει να ισχύει σε ολόκληρη την ΕΕ, να επικαιροποιείται διαρκώς και να επεκτείνεται αναλόγως του επιπέδου των εγκλημάτων που διαπράττονται από το καθεστώς Λουκασένκο·

                  κε)

                  να επιβάλουν απαγορεύσεις θεωρήσεων και οικονομικές κυρώσεις, συμπεριλαμβανομένης της δέσμευσης περιουσιακών στοιχείων, σε εκπροσώπους του καθεστώτος, στα πρόσωπα τα οποία υπόκεινται σε κυρώσεις και στα μέλη των οικογενειών τους·

                  κστ)

                  να καταστήσουν λειτουργικό και να εφαρμόσουν ταχέως έναν μηχανισμό κυρώσεων της ΕΕ για τα ανθρώπινα δικαιώματα που να επιτρέπει την επιβολή κυρώσεων παρεμφερών με αυτές του Νόμου Magnitsky των ΗΠΑ έναντι ατόμων και εταιρειών που εμπλέκονται σε σοβαρές παραβιάσεις των ανθρωπίνων δικαιωμάτων και ευθύνονται και για άλλα εγκλήματα, και να τον εφαρμόσουν κατά Λευκορώσων αξιωματούχων, συμπεριλαμβανομένων των ερευνητών και δικαστών που κινούν ποινικές υποθέσεις κατά πολιτικών κρατούμενων, και κατά άλλων ατόμων και εταιρειών που εμπλέκονται στη βία καταστολή ειρηνικών συγκεντρώσεων για τη συλλογή υπογραφών και διαμαρτυριών στη Λευκορωσία, με μέσα όπως τα βασανιστήρια και η κακομεταχείριση φυλακισμένων και πολιτικών κρατουμένων·

                  κζ)

                  να εξετάσουν το ενδεχόμενο επιβολής τομεακών κυρώσεων στη Λευκορωσία, οι οποίες θα μπορούσαν να αυξήσουν την πίεση επί του καθεστώτος, αλλά δεν θα πρέπει να έχουν μακροπρόθεσμες αρνητικές επιπτώσεις στον πληθυσμό·

                  κη)

                  να δεσμευτούν για την ανεξαρτησία, την κυριαρχία και την εδαφική ακεραιότητα της Λευκορωσίας· να απορρίψουν κατηγορηματικά οποιαδήποτε κεκαλυμμένη ή ανοικτή εξωτερική παρεμβολή από οιοδήποτε τρίτο κράτος, μεταξύ άλλων από τη Ρωσική Ομοσπονδία, ιδίως στα κρατικά μέσα ενημέρωσης και τις δυνάμεις ασφαλείας της Λευκορωσίας· να τονίσουν ότι η φύση των διαμαρτυριών στη Λευκορωσία είναι φιλοδημοκρατική και όχι γεωπολιτική· να επαναλάβουν ότι η Ευρωπαϊκή Ένωση θα ήταν ανοιχτή στην περαιτέρω ανάπτυξη των σχέσεων με τη χώρα, τόσο διμερώς όσο και εντός του πλαισίου της Ανατολικής Εταιρικής Σχέσης, μόνον εάν η Λευκορωσία εκπληρώσει όλες τις ήδη συμφωνηθείσες προϋποθέσεις που σχετίζονται με τη δημοκρατία, το κράτος δικαίου, τις ελεύθερες και δίκαιες εκλογές, το διεθνές δίκαιο, καθώς και με τα ανθρώπινα δικαιώματα και τις θεμελιώδεις ελευθερίες·

                  κθ)

                  να παροτρύνουν τη Ρωσική Ομοσπονδία να μην προβαίνει σε ενέργειες που θα μπορούσαν να απειλήσουν την κυριαρχία και την εδαφική ακεραιότητα της Λευκορωσίας· να εκφράσουν την ανησυχία τους διότι η Ρωσία χρησιμοποιεί τις διαπραγματεύσεις για την αδιάλειπτη παροχή πετρελαίου και αερίου στη Λευκορωσία ως μέθοδο πολιτικής πίεσης· να καταγγείλουν και να καταδικάσουν δημοσίως την υβριδική παρεμβολή που πραγματοποιεί η Ρωσική Ομοσπονδία με τρόπους όπως η αποστολή των αποκαλούμενων ως ειδικών σε θέματα μέσων ενημέρωσης στα κρατικά μέσα ενημέρωσης της Λευκορωσίας, καθώς και η αποστολή συμβούλων στις στρατιωτικές υπηρεσίες και τις υπηρεσίες επιβολής του νόμου, και να αποτρέψουν τη συνέχιση τέτοιων ενεργειών· να προειδοποιήσουν κατά οιασδήποτε απόπειρας στρατιωτικοποίησης της κατάστασης και πρόκλησης εντάσεων με τις γειτονικές χώρες·

                  λ)

                  να καταγγείλουν το γεγονός ότι η Λευκορωσία κατηγόρησε τη Sviatlana Tsikhanouskaya για εικαζόμενη πραγματοποίηση δημόσιων εκκλήσεων με σκοπό την πρόκληση βλάβης στην ασφάλεια της χώρας και τον σφετερισμό της εξουσίας, και να καταγγείλουν την απόφαση της Ρωσικής Ομοσπονδίας να την εντάξει στον διακρατικό κατάλογο καταζητούμενων ατόμων·

                  λα)

                  να τονίσουν ότι η στρατιωτική άσκηση των ενόπλων δυνάμεων της Λευκορωσίας που διεξήχθη στα τέλη Αυγούστου του 2020 στα σύνορα με τη Λιθουανία και την Πολωνία, την οποία ακολούθησε μια εχθρική και παραπλανητική εκστρατεία ενημέρωσης, αύξησε άσκοπα την ένταση και τη δυσπιστία·

                  λβ)

                  να σημειώσουν ότι, αν και η πολιτική κρίσιμου διαλόγου που ακολουθήθηκε πριν από τις νόθες προεδρικές εκλογές της 9ης Αυγούστου 2020 έχει φέρει ορισμένες εξελίξεις στις διμερείς σχέσεις, ωστόσο οι πρόοδοι στους βασικούς τομείς της δημοκρατίας, του κράτους δικαίου και του σεβασμού των ανθρωπίνων δικαιωμάτων και των θεμελιωδών ελευθεριών — περιλαμβανομένων της ελευθερίας του λόγου και της έκφρασης και της ελευθερίας των μέσων ενημέρωσης, καθώς και των εργασιακών δικαιωμάτων — και της κοινωνίας των πολιτών, αντιστράφηκαν κατά τη διάρκεια και μετά τις εκλογές αυτές, η κοινωνικοοικονομική κατάσταση χαρακτηρίζεται από χαμηλά εισοδήματα των νοικοκυριών και υψηλά ποσοστά ανεργίας, και η οικονομία είναι στάσιμη και επηρεάζεται σε μεγάλο βαθμό από τις κρατικές επιχειρήσεις και τη διαφθορά· καθώς η ΕΕ υιοθετεί μια πιο προσαρμοσμένη προσέγγιση της Ανατολικής Εταιρικής Σχέσης και την πλήρη επανεξέταση των σχέσεων ΕΕ-Λευκορωσίας, να εξετάσουν το ενδεχόμενο εφαρμογής της αρχής «λιγότερα για λιγότερα» σε περίπτωση περαιτέρω επιδείνωσης της κατάστασης των ανθρωπίνων δικαιωμάτων, η οποία δεν θα πρέπει να επηρεάσει τη συμμετοχή και τη στήριξη της κοινωνίας των πολιτών, των υπερασπιστών των ανθρωπίνων δικαιωμάτων, των ανεξάρτητων μέσων ενημέρωσης και του λαού της Λευκορωσίας, ενώ, αντιθέτως, η πολιτική, οικονομική, τεχνολογική και πληροφοριακή στήριξη πρέπει να ενισχυθούν περαιτέρω με βάση την αρχή «περισσότερα για περισσότερα», και χρειάζεται να ενθαρρυνθεί η μεγαλύτερη συμμετοχή της κοινωνίας των πολιτών σε πρωτοβουλίες και έργα που αναπτύσσονται στη Λευκορωσία και στηρίζονται από την ΕΕ, άλλους διεθνείς οργανισμούς και μεμονωμένες χώρες·

                  λγ)

                  να προετοιμάσουν μια συνολική επανεξέταση της πολιτικής έναντι της Λευκορωσίας, με ιδιαίτερη έμφαση στη στήριξη της ΕΕ προς την κοινωνία των πολιτών και τον λαό της Λευκορωσίας, λαμβάνοντας υπόψη διάφορα σενάρια εξελίξεων στη χώρα, και να αναστείλει τις διαπραγματεύσεις σχετικά με τις προτεραιότητες της εταιρικής σχέσης ΕΕ-Λευκορωσίας έως ότου διεξαχθούν ελεύθερες και δίκαιες προεδρικές εκλογές στη Λευκορωσία· να επιμείνουν ότι η ΕΕ πρέπει να είναι ενωμένη και επίμονη στην ανταπόκρισή της στην κατάσταση στη Λευκορωσία μετά τις προεδρικές εκλογές·

                  λδ)

                  να εκφράσουν την ικανοποίησή τους για τη δήλωση του Συμβουλίου Εξωτερικών Υποθέσεων της 12ης Οκτωβρίου 2020, στην οποία εκφράζεται η προθυμία της ΕΕ να υποστηρίξει την ειρηνική δημοκρατική μετάβαση και να χρησιμοποιήσει διάφορα μέσα που συνάδουν με την Ανατολική Εταιρική Σχέση, συμπεριλαμβανομένης της δρομολόγησης ενός ολοκληρωμένου σχεδίου οικονομικής στήριξης·

                  λε)

                  να υποστηρίξουν την πρωτοβουλία για τη σύσταση αποστολής υψηλού επιπέδου για τη Λευκορωσία, αποτελούμενης από πρώην αρχηγούς κρατών ή κυβερνήσεων, αποστολή της οποίας θα πρέπει να είναι να συμβάλει στον τερματισμό της βίας, να βοηθήσει στην απελευθέρωση πολιτικών και άλλων κρατουμένων, και να διερευνήσει κάθε δυνατότητα σε εγχώριο και διεθνές επίπεδο για τη δημιουργία ευνοϊκού περιβάλλοντος όσον αφορά τον πολιτικό διάλογο χωρίς αποκλεισμούς στη Λευκορωσία·

                  λστ)

                  να καταγγείλουν τις ενέργειες στις οποίες προέβησαν οι αρχές της Λευκορωσίας κατά των πρεσβειών της Λιθουανίας και της Πολωνίας στο Μινσκ, και συγκεκριμένα τα αιτήματά τους να ανακληθούν ο Λιθουανός και ο Πολωνός πρέσβης και να μειωθεί το διπλωματικό προσωπικό των πρεσβειών τους· να εξασφαλίσουν συντονισμένη και ενιαία ανταπόκριση από τα κράτη μέλη της ΕΕ· να εκφράσουν την ικανοποίησή τους, στο πλαίσιο αυτό, για τις πράξεις αλληλεγγύης που εξέφρασαν τα κράτη μέλη τα οποία αποφάσισαν να ανακαλέσουν τους πρέσβεις τους για διαβουλεύσεις·

                  λζ)

                  να προσφέρουν την εναλλακτική επιλογή της ενισχυμένης και πολύ στενότερης συνεργασίας με τη Λευκορωσία, η οποία θα περιλαμβάνει επίσης μια σημαντικά αυξημένη οικονομική και τεχνική δέσμευση εκ μέρους της ΕΕ, σε περίπτωση που υλοποιηθούν οι δημοκρατικές αλλαγές, συμπεριλαμβανομένων των νέων εκλογών·

                  λη)

                  να αναπτύξουν ένα ολοκληρωμένο πρόγραμμα για τη Λευκορωσία μετά τη διενέργεια νέων προεδρικών εκλογών και να οργανώσουν διάσκεψη δωρητών για τη δημοκρατική Λευκορωσία, στην οποία θα συμμετέχουν διεθνείς χρηματοπιστωτικοί οργανισμοί, οι χώρες της G7, τα κράτη μέλη και τα θεσμικά όργανα της ΕΕ, και άλλα μέρη που είναι πρόθυμα να διαθέσουν μια χρηματοδοτική δέσμη περισσότερων δισεκατομμυρίων ευρώ προκειμένου να στηρίξουν τις μελλοντικές μεταρρυθμιστικές προσπάθειες και την αναδιάρθρωση της οικονομίας·

                  λθ)

                  να σταματήσουν αμέσως κάθε εκταμίευση ενωσιακής χρηματοδοτικής βοήθειας προς τις μη νομιμοποιημένες αρχές της Λευκορωσίας και να αποφύγουν την παροχή χρηματοδότησης στην κυβέρνηση και σε έργα που ελέγχονται από το κράτος, συμπεριλαμβανομένων των αδελφοποιήσεων και των διασυνοριακών προγραμμάτων συνεργασίας, και της διοχέτευσης βοήθειας ή χρηματοδότησης για την κοινωνία των πολιτών μέσω των εν λόγω οντοτήτων· να δημιουργήσουν σαφείς συνθήκες που θα εγγυώνται ότι η χρηματοδοτική στήριξη της ΕΕ στη Λευκορωσία δεν θα καταλήξει στα χέρια των εκπροσώπων του καθεστώτος ούτε θα εξυπηρετήσει τη νομιμοποίηση των ενεργειών του, εκτός εάν το καθεστώς σταματήσει κάθε καταστολή, ανοίξει τον διάλογο με τους πολίτες και επιτρέψει τη διεξαγωγή νέων, ελεύθερων και δίκαιων εκλογών·

                  μ)

                  να διασφαλίσουν ότι η πρόσθετη στήριξη ύψους 53 εκατομμυρίων EUR ανταποκρίνεται στις ανάγκες του λαού της Λευκορωσίας και, ως εκ τούτου, πέραν της βοήθειας που σχετίζεται με τη νόσο COVID-19, καλύπτει την ιατρική περίθαλψη των Λευκορώσων που τραυματίστηκαν σωματικά ή ψυχικά ως αποτέλεσμα της βίαιης καταστολής διαδηλωτών, και διευκολύνει και στηρίζει, στις σοβαρότερες περιπτώσεις, τη θεραπεία και ανάρρωση στα κράτη μέλη της ΕΕ· να εκφράσουν τη στήριξή τους στις οργανώσεις της κοινωνίας των πολιτών και στους ακτιβιστές, συμπεριλαμβανομένων όσων δραστηριοποιούνται στην εξορία, στις οργανώσεις και τους δικηγόρους που παρέχουν νομικές υπηρεσίες στα θύματα του λευκορωσικού καθεστώτος, στις δράσεις τεκμηρίωσης και διερεύνησης των παραβιάσεων των ανθρωπίνων δικαιωμάτων, καθώς και στους Λευκορώσους εργαζομένους που απεργούν, στις ανεξάρτητες συνδικαλιστικές οργανώσεις, στα ανεξάρτητα μέσα ενημέρωσης και στην ερευνητική δημοσιογραφία·

                  μα)

                  να αναπτύξουν μια στρατηγική για τη διανομή των κονδυλίων της ΕΕ σε συνεργασία με την κοινωνία των πολιτών και δημοκρατικούς εκπροσώπους του λαού της Λευκορωσίας, τις ενωσιακές και διεθνείς οργανώσεις της κοινωνίας των πολιτών και τους θεσμικούς φορείς με εμπειρία συνεργασίας με τη Λευκορωσία·

                  μβ)

                  να τονίσουν ότι τα προγράμματα στήριξης που εφαρμόζονται μέσω της ΕΤΕπ, της ΕΤΑΑ, της Παγκόσμιας Τράπεζας, των Ηνωμένων Εθνών και άλλων διεθνών οργανισμών πρέπει επίσης να θέτουν όρους που αφορούν τη βελτίωση της κατάστασης των ανθρωπίνων δικαιωμάτων και της δημοκρατίας και την εκπλήρωση των διεθνών προτύπων σε θέματα πυρηνικής ασφάλειας· να σημειώσουν και να αντιμετωπίσουν την κατάσταση βάσει της οποίας, τα προγράμματα που εφαρμόζονται σε συνεργασία μεταξύ αυτών των διεθνών οργανισμών και των κρατικών δομών στη Λευκορωσία συνήθως δεν περιλαμβάνουν ανεξάρτητα ενδιαφερόμενα μέρη στα διοικητικά τους όργανα, και η οποία όχι μόνο έχει ως αποτέλεσμα στο να έχουν αμφισβητούμενα επιτεύγματα τα προγράμματα αυτά, αλλά συμβάλλει επίσης, στο πλαίσιο της δομής της συνεργασίας με την ΕΕ, στην αντικατάσταση των οργανώσεων της κοινωνίας των πολιτών από κρατικές δημόσιες οργανώσεις (κρατικά οργανωμένες μη κυβερνητικές οργανώσεις)·

                  μγ)

                  να χαιρετίσουν τις πολυάριθμες ενέργειες αλληλεγγύης προς τον λαό της Λευκορωσίας, στις οποίες περιλαμβάνονται η άντληση κεφαλαίων, η φιλανθρωπική βοήθεια και η ανθρωπιστική βοήθεια· στο πλαίσιο αυτό, να καταδικάσουν τη διακοπή της μεταφοράς ανθρωπιστικής βοήθειας που οργανώνει η «NSZZ Solidarnosc»·

                  μδ)

                  να στηρίξουν το έργο των ευρωπαϊκών πολιτικών ιδρυμάτων για την ενίσχυση της ανάπτυξης του ρόλου του πολίτη στη διαμόρφωση των δημόσιων υποθέσεων και την ενδυνάμωση των μελλοντικών πολιτικών ηγετών της Λευκορωσίας·

                  με)

                  να υπενθυμίσουν στις αρχές της Λευκορωσίας ότι η ΕΕ αντέδρασε γρήγορα και ανταποκρίθηκε στις επείγουσες ανάγκες της χώρας στη διάρκεια της πανδημίας COVID-19, κινητοποιώντας περισσότερα από 60 εκατομμύρια EUR για να βοηθήσει στην αντιμετώπιση τόσο των άμεσων αναγκών, όπως η στήριξη του τομέα της υγείας και των ευάλωτων κοινοτήτων, όσο και των βραχυπρόθεσμων αναγκών στήριξης της κοινωνικής και οικονομικής ανάκαμψης·

                  μστ)

                  να επιμείνουν ότι κάθε μελλοντική μακροοικονομική συνδρομή της ΕΕ για τον μετριασμό των οικονομικών συνεπειών της πανδημίας COVID-19 διέπεται από αυστηρά πολιτικά και οικονομικά κριτήρια, ιδίως εκείνα που συνδέονται με τη δημοκρατία και τα ανθρώπινα δικαιώματα, ιδίως δε από τον τερματισμό της πολιτικής καταστολής και από την αποφυλάκιση όλων των πολιτικών κρατουμένων· να σημειώσουν τις ανησυχίες για την πυρηνική ασφάλεια που εκφράστηκαν από ορισμένα κράτη μέλη της ΕΕ και τις απειλές που θέτει η στρατιωτική συνεργασία Λευκορωσίας-Ρωσίας, και να επιμείνουν στη λήψη των κατάλληλων μέτρων για την καταπολέμηση του ιού και την προστασία του πληθυσμού·

                  μζ)

                  να επιμείνουν ότι η στήριξη αυτή πρέπει να παρακολουθείται στενά προκειμένου να αποφεύγεται οποιαδήποτε κατάχρηση των κονδυλίων της ΕΕ, όπως η χρηματοδότηση πειραματικών φαρμάκων ή εμβολίων·

                  μη)

                  να τονίσουν την ανάγκη αντιμετώπισης των προσπαθειών του καθεστώτος της Λευκορωσίας για διάδοση της παραπληροφόρησης, παρουσιάζοντας τη στήριξη της ΕΕ ως στήριξη προς το καθεστώς· να εκφράσουν ανησυχία για τη διάδοση ψευδών ειδήσεων και παραπληροφόρησης στη Λευκορωσία κατά τη διάρκεια της πανδημίας COVID-19 και να ενθαρρύνουν τόσο τις αρχές της Λευκορωσίας όσο και την ΕΕ να αναπτύξουν ειδικά προγράμματα για την καταπολέμηση της παραπληροφόρησης και της προπαγάνδας·

                  μθ)

                  να ζητήσουν από τις αρχές της Λευκορωσίας να αναγνωρίσουν δημοσίως την απειλή που συνιστά η πανδημία COVID-19, ενισχύοντας το σύστημα υγειονομικής περίθαλψης και παρέχοντας στους πολίτες ζωτικές πληροφορίες και στατιστικά στοιχεία για την πανδημία κατά τρόπο διαφανή και χωρίς αποκλεισμούς, να θέσουν σε εφαρμογή τις συστάσεις της αποστολής εμπειρογνωμόνων του ΠΟΥ στη Λευκορωσία του Απριλίου 2020, να βελτιώσουν τις συνθήκες εργασίας του ιατρικού προσωπικού και να βελτιώσουν την πρόσβαση, τη διαθεσιμότητα και την ποιότητα της υγειονομικής περίθαλψης, μεταξύ άλλων στους χώρους κράτησης·

                  ν)

                  να διατηρήσουν το ζήτημα της πυρηνικής ασφάλειας ως βασικό μέλημα της ΕΕ λόγω των δυνητικά καταστροφικών συνεπειών ενός ατυχήματος για ολόκληρη την περιοχή· να εξετάσουν επειγόντως το ζήτημα του πυρηνικού σταθμού του Αστράβιετς, δεδομένου ότι επίκειται η έναρξη της λειτουργίας του, καθώς η πρώτη προμήθεια πυρηνικού καυσίμου παρελήφθη από τη Ρωσία και φορτώθηκε ήδη στον πρώτο αντιδραστήρα, ενώ βρίσκονται σε εξέλιξη και άλλες τεχνικές προετοιμασίες για την έναρξη της παραγωγής ηλεκτρικής ενέργειας τον Νοέμβριο του 2020·

                  να)

                  να ζητήσουν την αναβολή της προγραμματισμένης θέσης σε λειτουργία του πυρηνικού σταθμού του Αστράβιετς, μέχρις ότου εκπληρωθούν τα διεθνή πρότυπα πυρηνικής ασφάλειας, γίνουν οι υποχρεωτικές δημόσιες ακροάσεις και σταθεροποιηθεί η πολιτική κατάσταση στη Λευκορωσία δεδομένων ορισμένων άλυτων προβλημάτων που αφορούν την πυρηνική ασφάλεια και τα οποία εντοπίστηκαν στη διάρκεια των προσομοιώσεων ακραίων καταστάσεων, της απουσίας τελικού πορίσματος για την ασφάλεια της εγκατάστασης, της ανεπαρκούς ικανότητας αποθήκευσης του πυρηνικού καυσίμου που καταναλώνεται και των ενεργειακών αποθεμάτων, και της επί του παρόντος ασταθούς κατάστασης στη Λευκορωσία που περιπλέκει τα μέτρα απόκρισης στην περίπτωση ατυχήματος, για το οποίο υφίσταται αυξημένος κίνδυνος κατά την θέση του αντιδραστήρα σε λειτουργία·

                  νβ)

                  να εκφράσουν την ανησυχία τους ότι η Λευκορωσία δεν θα εφαρμόσει πλήρως τις συστάσεις των δοκιμών αντοχής που διενεργήθηκαν από τις αρχές πυρηνικής ασφάλειας της ΕΕ πριν από την έναρξη λειτουργίας του πρώτου αντιδραστήρα του πυρηνικού σταθμού του Αστράβιετς, επισημαίνοντας επιπλέον ότι ο πυρηνικός σταθμός κατασκευάζεται χωρίς να εξασφαλίζεται ο εφεδρικός δευτερεύων έλεγχος που είναι αναγκαίος για την ασφαλή λειτουργία του·

                  νγ)

                  να απαιτήσουν τον πλήρη σεβασμό των διεθνών προτύπων πυρηνικής ασφάλειας, μια διαφανή, χωρίς αποκλεισμούς και εποικοδομητική συνεργασία με τις διεθνείς αρχές και την παροχή πρόσβασης και ικανοτήτων παρακολούθησης σε ανεξάρτητες περιβαλλοντικές οργανώσεις της Λευκορωσίας αναφορικά με τον πυρηνικό σταθμό του Αστράβιετς, και να εξαρτήσουν την εκταμίευση της οικονομικής στήριξης της ΕΕ από την εφαρμογή των μέτρων αυτών· να στηρίξουν τις προσπάθειες για τη διασφάλιση της ευρωπαϊκής αλληλεγγύης στο ζήτημα της απαγόρευσης των εισαγωγών ενέργειας από τον πυρηνικό σταθμό του Αστράβιετς στην αγορά της ΕΕ·

            Ανθρώπινα δικαιώματα και ελευθερία των μέσων ενημέρωσης

                  νδ)

                  να επικροτήσουν τον λαό της Λευκορωσίας για το θάρρος και την αποφασιστικότητά του και να στηρίξουν ένθερμα την επιθυμία του για δημοκρατική αλλαγή, κοινωνική δικαιοσύνη και ελευθερία, βασίζοντας το μέλλον της χώρας του στις αρχές της δημοκρατίας, του κράτους δικαίου και των ανθρωπίνων δικαιωμάτων, έτσι ώστε να εξασφαλίσουν την ελευθερία, την ανεξαρτησία, την κυριαρχία και την ευημερία της Δημοκρατίας της Λευκορωσίας·

                  νε)

                  να τονίσουν ότι είναι αναγκαίο να τροποποιηθεί η εθνική νομοθεσία της Δημοκρατίας της Λευκορωσίας, ώστε να διασφαλίζονται τα βασικά ατομικά δικαιώματα και ελευθερίες, όπως η η ελευθερία του συνέρχεσθαι, η ελευθερία του συναιτερίζεσθαι, η ελευθερία έκφρασης και γνώμης και η ελευθερία των μέσων ενημέρωσης, καθώς και η συμμόρφωση με τις εθνικές συμφωνίες και τις κατευθυντήριες γραμμές του ΟΑΣΕ για την ελευθερία του συνέρχεσθαι ειρηνικώς· να καλέσουν τη Λευκορωσία να συνεργαστεί πλήρως με τον Ειδικό Εισηγητή του ΟΗΕ για την κατάσταση ανθρωπίνων δικαιωμάτων στη χώρα, συμπεριλαμβανομένων των επισκέψεων στη Λευκορωσία, καθώς και με την Επιτροπή του ΟΗΕ κατά των Βασανιστηρίων και την Επιτροπή Ανθρωπίνων Δικαιωμάτων του ΟΗΕ, προκειμένου να διεκπεραιώσει τις ήδη καθυστερημένες μεταρρυθμίσεις όσον αφορά την προστασία των ανθρωπίνων δικαιωμάτων, την ενίσχυση της δημοκρατίας και την αντιμετώπιση του ζητήματος των βασανιστηρίων και άλλων μορφών βάναυσης, απάνθρωπης ή ταπεινωτικής μεταχείρισης ή τιμωρίας των κρατουμένων στη Λευκορωσία·

                  νστ)

                  να καταδικάσουν τη συνεχιζόμενη εφαρμογή της θανατικής ποινής στη Λευκορωσία και να συνεχίσουν να συνεργάζονται με τις αρχές της Λευκορωσίας για ένα μορατόριουμ, ως πρώτο βήμα για την οριστική κατάργησή της και, εν αναμονή της κατάργησης, να εργαστούν για ένα πραγματικό δικαίωμα προσφυγής κατά των θανατικών ποινών· να ενθαρρύνουν την εντατικοποίηση του δημόσιου διαλόγου αναφορικά με την κατάργηση της θανατικής ποινής, ανοίγοντας τον δρόμο σε ένα πιθανό μελλοντικό δημοψήφισμα για το θέμα·

                  νζ)

                  να καταδικάσουν τον συνεχιζόμενο εκφοβισμό και τη δίωξη υπερασπιστών των ανθρωπίνων δικαιωμάτων, προσωπικοτήτων της αντιπολίτευσης, συμπεριλαμβανομένων των υποψηφίων για την προεδρία, των υποστηρικτών τους και των μελών των οικογενειών τους, των ειρηνικών διαδηλωτών, των ακτιβιστών της κοινωνίας των πολιτών, των εκλογικών παρατηρητών, των υπερασπιστών των περιβαλλοντικών δικαιωμάτων, των θρησκευτικών ηγετών, των αθλητών, των φοιτητών και των ερευνητών, και των ανεξάρτητων δημοσιογράφων και μπλόγκερ, και ιδίως των τακτικών εξαφάνισης και των βαρέων προστίμων που εφαρμόζουν οι αρχές· να καλέσουν τη Λευκορωσία να σταματήσει αυτή την καταστολή και να κατοχυρώσει τη δυνατότητα του λαού να διεξάγει τις δραστηριότητές του χωρίς τον φόβο αντιποίνων και χωρίς οιονδήποτε περιορισμό· να εκφράσουν τη λύπη τους για τη φίμωση και τον εκφοβισμό ιατρών, ιατρικού προσωπικού και άλλων που μίλησαν ανοικτά και προειδοποίησαν για την εξάπλωση του COVID-19 στη Λευκορωσία·

                  νη)

                  να σημειώσουν τις απόπειρες διακοπής και περιορισμού των εργασιακών δραστηριοτήτων και φίμωσης των καταγγελιών των μελών του Κέντρου Ανθρωπίνων Δικαιωμάτων «Viasna», ιδίως των Aliaksandr Burakou, Ales Burakou, Raman Kisliak, Uladzimir Vialichkin, Alena Masliukova, Andrei Miadzvedzeu και Siarhej Lacinski, και να ζητήσουν τον τερματισμό της κράτησης, της δίωξης και του εκφοβισμού των συγκεκριμένων ανθρώπων και των μελών των οικογενειών τους·

                  νθ)

                  να αναγνωρίσουν τον ανασταλτικό αντίκτυπο που έχει η καταστολή στην κοινωνία των πολιτών και τον σημαντικό ρόλο των υπερασπιστών των ανθρωπίνων δικαιωμάτων στη διασφάλιση της ανεξάρτητης παρακολούθησης, ιδίως κατά τις εκλογές·

                  ξ)

                  να καταδικάσουν τις προσπάθειες του καθεστώτος της Λευκορωσίας να αρνηθεί την είσοδο στη χώρα σε Λευκορώσους που τηρούν κριτική στάση απέναντί του, όπως ο επικεφαλής της Καθολικής Εκκλησίας της Λευκορωσίας, Αρχιεπίσκοπος Tadeusz Kondrusiewicz, καθώς και σε ανεξάρτητους δημοσιογράφους, σε υπερασπιστές των ανθρωπίνων δικαιωμάτων και σε εκπροσώπους της διεθνούς κοινότητας, συμπεριλαμβανομένων βουλευτών του Ευρωπαϊκού Κοινοβουλίου·

                  ξα)

                  να αναπτύξουν μια σαφή διαδικασία και ικανότητες μεταξύ των κρατών μελών της ΕΕ ώστε να εξετάζουν και να εκδίδουν με ταχείες διαδικασίες θεωρήσεις Σένγκεν και να δημιουργούν ανθρωπιστικό διάδρομο για τους Λευκορώσους πολίτες σε περιπτώσεις που αυτοί έχουν ανάγκη επείγουσας ιατρικής βοήθειας ή αναζητούν καταφύγιο για πολιτικούς λόγους·

                  ξβ)

                  να καταδικάσουν τις συνεχιζόμενες διακρίσεις και τον στιγματισμό εις βάρος των ατόμων με αναπηρία, ατόμων με HIV, μειονοτήτων, ΛΟΑΤΚΙ και οικογενειών κρατουμένων σε ολόκληρη τη Λευκορωσία, και να ζητήσουν τη σύσταση ανεξάρτητου εθνικού φορέα για τα ανθρώπινα δικαιώματα, την κατάρτιση ενός νέου σχεδίου δράσης για τα ανθρώπινα δικαιώματα και τη θέσπιση ολοκληρωμένης νομοθεσίας κατά των διακρίσεων·

                  ξγ)

                  να υπενθυμίσουν ότι η Λευκορωσία έχει κυρώσει το Διεθνές Σύμφωνο για τα Ατομικά και Πολιτικά Δικαιώματα, σύμφωνα με το οποίο η εθνική νομοθεσία πρέπει να εγγυάται για όλους τους ανθρώπους ισότιμη και αποτελεσματική προστασία κατά των διακρίσεων για οιονδήποτε λόγο: λόγω φυλής, χρώματος, φύλου, γλώσσας, θρησκείας, πολιτικών ή άλλων φρονημάτων, εθνικής ή κοινωνικής καταγωγής, περιουσιακής κατάστασης και γέννησης ή άλλων περιστάσεων· να εκφράσουν την ανησυχία τους για το γεγονός ότι η ευαισθητοποίηση και η γνώση για το Σύμφωνο στους κύκλους των κυβερνητικών αξιωματούχων, των δικαστών, των εισαγγελέων και των δικηγόρων παραμένει περιορισμένη· να ζητήσουν από τις αρχές της Λευκορωσίας να βελτιώσουν το εκπαιδευτικό σύστημα και να διαδώσουν τις πληροφορίες στα μέσα ενημέρωσης με σκοπό την προώθηση ανεκτικής στάσης προς τις ευάλωτες ομάδες·

                  ξδ)

                  να ζητήσουν την ανάληψη δράσης για την αποτελεσματική αντιμετώπιση των συνεχιζόμενων στερεοτύπων και διακρίσεων που πλήττουν τις γυναίκες, μέσω της βελτίωσης του εργασιακού τους περιβάλλοντος, της προώθησης της πρόσβασης των γυναικών σε όλους τους τομείς της απασχόλησης, της μείωσης του μισθολογικού χάσματος μεταξύ των φύλων και της προώθησης της πολιτικής συμμετοχής των γυναικών, μεταξύ άλλων μέτρων· να ενσωματώσουν την ισότητα των φύλων στις σχέσεις της ΕΕ με τη Λευκορωσία·

                  ξε)

                  να θέσουν το ζήτημα των διακρίσεων εις βάρος των ομιλητών της λευκορωσικής γλώσσας στη Λευκορωσία και να στηρίξουν πρωτοβουλίες που αποσκοπούν στην προαγωγή της ευρύτερης χρήσης της λευκορωσικής γλώσσας στην εκπαίδευση, στον δημόσιο και πολιτιστικό βίο και στα μέσα ενημέρωσης·

                  ξστ)

                  να αποδοκιμάσουν τη συχνότητα της καταναγκαστικής εργασίας, η οποία στοχοποιεί σε δυσανάλογο βαθμό ευάλωτες κατηγορίες ατόμων, συμπεριλαμβανομένων των εργαζομένων σε κρατικές επιχειρήσεις και διοικητικές υπηρεσίες, των φοιτητών, των ατόμων που κρατούνται στα λεγόμενα «κέντρα διεκπεραίωσης εργασίας», των κρατούμενων και των κληρωτών του στρατού· να ζητήσουν από τη Λευκορωσία να ανακαλέσει κάθε νομοθετική πράξη που επιτρέπει την καταναγκαστική εργασία και να μην αναγκάζει τον λαό της Λευκορωσίας να συμμετέχει στην ετήσια ημέρα κοινοτικής εργασίας·

                  ξζ)

                  να επιληφθούν του θέματος της δυσανάλογης τιμωρίας στο πλαίσιο του νομικού συστήματος της Λευκορωσίας, ιδίως του άρθρου 328 του ποινικού κώδικα, σύμφωνα με το οποίο ανήλικοι τιμωρούνται για μη βίαια αδικήματα σχετικά με ναρκωτικά με δυσανάλογα μακρόχρονες ποινές φυλάκισης·

                  ξη)

                  να ενθαρρύνουν τη συνέχιση του διαλόγου ΕΕ-Λευκορωσίας για τα ανθρώπινα δικαιώματα, αλλά να τονίσουν ότι ο διάλογος αυτός είναι πραγματικά χρήσιμος όχι μόνον όταν οδηγεί σε θεσμικές επαφές αλλά και όταν συντελεί σε πραγματική και απτή πρόοδο, κάτι το οποίο δεν συμβαίνει σύμφωνα με τις συμμετέχουσες οργανώσεις της κοινωνίας των πολιτών της Λευκορωσίας·

                  ξθ)

                  να παρακολουθούν την κατάσταση της ελευθερίας των μέσων ενημέρωσης στη Λευκορωσία και να στηρίξουν και να δημιουργήσουν ένα ασφαλές περιβάλλον εργασίας για τα ανεξάρτητα μέσα ενημέρωσης, τους μπλόγκερ και τους δημοσιογράφους, συμπεριλαμβανομένων όσων εργάζονται ως εξωτερικοί συνεργάτες με μη καταχωρισμένα ξένα μέσα ενημέρωσης, καθώς και με μέσα που έχουν τη βάση τους στην Πολωνία, όπως τα Belsat TV, European Radio for Belarus και Radio Racja, καθώς αυτά αποτελούν σημαντική πηγή ενημέρωσης τόσο στη Λευκορωσία όσο και για τη Λευκορωσία και παρέχουν έναν αναγκαίο δίαυλο εναλλακτικών απόψεων·

                  ο)

                  να καταδικάσουν έντονα τη φραγή του διαδικτύου και μέσων ενημέρωσης, τους αποκλεισμούς του οδικού δικτύου, τον εκφοβισμό και τις μαζικές ανακλήσεις διαπιστεύσεων δημοσιογράφων ώστε να σταματά η ροή της ενημέρωσης σχετικά με την κατάσταση στη χώρα, καθώς και την άρνηση παροχής πρόσβασης στη Λευκορωσία για τα διεθνή μέσα, τους βουλευτές ή τα μέλη κυβερνήσεων της δημοκρατικής κοινότητας·

                  οα)

                  να καταγγείλουν την απόφαση του Υπουργείου Εξωτερικών της Λευκορωσίας να ακυρώσει όλες τις διαπιστεύσεις δημοσιογράφων που εργάζονται για ξένους οργανισμούς μέσων ενημέρωσης και καλύπτουν τις συνεχιζόμενες διαμαρτυρίες στη χώρα, επικαλούμενο την επικαιροποίηση των διαδικασιών διαπίστευσης·

                  οβ)

                  να επαινέσουν τις ενέργειες των δημοσιογράφων και των εργαζομένων στα δημόσια μέσα ενημέρωσης, οι οποίοι, παρά την καταστολή και τις απειλές εναντίον τους, παρέμειναν πιστοί στο δημοσιογραφικό ήθος, συνέχισαν να υποστηρίζουν τη δημοκρατική αντιπολίτευση και στη συνέχεια απολύθηκαν· να αναγνωρίσουν το έργο των ανεξάρτητων μέσων ενημέρωσης, συμπεριλαμβανομένων των Charter 97, Belsat TV, Radio Svoboda και άλλων· να χρησιμοποιήσουν το Ευρωπαϊκό Ταμείο για τη Δημοκρατία και άλλα μέσα προκειμένου να στηρίξουν αυτά τα μέσα και τους δημοσιογράφους που υπόκεινται σε καταστολή από το καθεστώς·

                  ογ)

                  να αντικρούσουν με προσοχή τα προπαγανδιστικά αφηγήματα και την παραπληροφόρηση που διαδίδονται από τα κρατικά μέσα ενημέρωσης της Λευκορωσίας, τα οποία κατηγορούν την ΕΕ και τα κράτη μέλη της ότι παρεμβαίνουν στις εν εξελίξει διεργασίες στη Λευκορωσία και ότι συνιστούν υποτιθέμενη απειλή για την ασφάλεια και την εδαφική ακεραιότητα της χώρας, και να αντιμετωπίσουν τυχόν υβριδικές απειλές από τρίτους παράγοντες· να ζητήσουν την απομάκρυνση των υποτιθέμενων «δημοσιογράφων» που αποστέλλονται από τη Ρωσία ώστε να αντικαταστήσουν τους υπαλλήλους που παραιτήθηκαν από τους κρατικούς τηλεοπτικούς σταθμούς της Λευκορωσίας·

            Οικονομική και τομεακή συνεργασία

                  οδ)

                  να υπενθυμίσουν στη Λευκορωσία ότι η ΕΕ είναι ο δεύτερος μεγαλύτερος εμπορικός εταίρος της και ότι η εντατικοποίηση των οικονομικών σχέσεων θα μπορούσε να φέρει την αναγκαία ισορροπία στο εξωτερικό εμπόριο της Λευκορωσίας, που παραμένει πολύ εξαρτημένο από τη Ρωσία και την Ευρασιατική Οικονομική Ένωση·

                  οε)

                  να τονίσουν τη σημασία της συνέχισης της διαδικασίας προσχώρησης της Λευκορωσίας στον Παγκόσμιο Οργανισμό Εμπορίου (ΠΟΕ), καθώς αυτό θα ενθαρρύνει τον εκσυγχρονισμό και τη διαφοροποίηση της οικονομίας, θα συμβάλει στη δημιουργία σταθερότερου επιχειρηματικού περιβάλλοντος στη χώρα και θα διευκολύνει το βασιζόμενο σε κανόνες εμπόριο με την ΕΕ·

                  οστ)

                  να σημειώσουν ότι ο Πρόεδρος της Κίνας ήταν ο πρώτος που συνεχάρη τον Λουκασένκο μετά τις εκλογές· να εκφράσουν ανησυχία για τις αυξανόμενες κινεζικές επενδύσεις σε στρατηγικές υποδομές και να προειδοποιήσουν για την κατάσταση εξάρτησης στην οποία μπορούν να οδηγήσουν τη Λευκορωσία·

                  οζ)

                  να σημειώσουν ότι η οικονομία της Λευκορωσίας παραμένει στάσιμη, ότι περισσότερο από το ένα πέμπτο του πληθυσμού της Λευκορωσίας ζει σε απόλυτη φτώχεια, με τους αριθμούς να εμφανίζουν αυξητική τάση λόγω της κρίσης που προκάλεσε η κρίση του COVID-19· να σημειώσουν ότι ο κατώτατος μισθός στη Λευκορωσία είναι 375 λευκορωσικά ρούβλια μηνιαίως, ή 137 EUR, και ότι η χώρα αντιμετωπίζει δημογραφική κρίση, με συρρικνούμενο πληθυσμό σε ηλικία εργασίας και μαζική μετανάστευση εργατικού δυναμικού από τη Λευκορωσία·

                  οη)

                  να σημειώσουν τις επιζήμιες συνέπειες για την οικονομία της Λευκορωσίας από την άρνηση του καθεστώτος να ξεκινήσει διάλογο με τον λαό, και ιδίως τις συνεχιζόμενες εθνικές απεργίες σε κρατικές επιχειρήσεις και τις απεργίες εκπαιδευτικών και εργαζομένων στον κοινωνικό και τον πολιτιστικό τομέα· να σημειώσουν επίσης τις επιζήμιες επιπτώσεις στον τομέα ΤΠ, ο οποίος ενδέχεται να μην επανέλθει στο προηγούμενο επίπεδό του·

                  οθ)

                  να εκφράσουν τη λύπη τους για την απροθυμία των αρχών της Λευκορωσίας να ακολουθήσουν τις συστάσεις διεθνών χρηματοπιστωτικών οργανισμών, όπως η Παγκόσμια Τράπεζα και το ΔΝΤ, και να εφαρμόσουν μεταρρυθμίσεις για τη μείωση του τεραστίου αριθμού κρατικών επιχειρήσεων, την αναμόρφωση του επιχειρηματικού τομέα, την ενθάρρυνση της επιχειρηματικότητας, τη στήριξη των ΜΜΕ, τη μείωση του δημόσιου χρέους, την εξωτερίκευση του κόστους διαβίωσης του πληθυσμού και τη βελτίωση των συνθηκών της αγοράς εργασίας·

                  π)

                  να εκφράσουν την ανησυχία τους για τους κρατικούς επιβλαβείς κανονισμούς για τον ιδιωτικό τομέα, ιδίως μια απαίτηση καταβολής ελάχιστου ημερομίσθιου όχι χαμηλότερου από το μέσο ημερομίσθιο των 10 πιο επιτυχημένων κρατικών επιχειρήσεων·

                  πα)

                  να εκφράσουν την ανησυχία τους για τη διαδεδομένη συστημική διαφθορά μεγάλης κλίμακας στους δημόσιους οργανισμούς και στις κρατικές εταιρείες της Λευκορωσίας, να ενθαρρύνουν και να στηρίξουν τις έρευνες και τις ενημερωτικές εκστρατείες για την καταπολέμηση της διαφθοράς, να διατυπώσουν ανησυχίες για την παρενόχληση και την δίωξη δημοσιογράφων που αναφέρουν υποθέσεις διαφθοράς και να απαιτήσουν την ύπαρξη ασφαλούς περιβάλλοντος για τους ερευνητές δημοσιογράφους και τους μάρτυρες δημοσίου συμφέροντος·

                  πβ)

                  να απαιτήσουν τη διεξαγωγή ολοκληρωμένης διερεύνησης των χρηματοοικονομικών ροών της οικογένειας του Αλεξάντερ Λουκασένκο και των συνεργατών του, μεταξύ άλλων σχετικά με τις δραστηριότητες των κρατικών επιχειρήσεων της Λευκορωσίας σε υπεράκτιες ζώνες, καθώς και σχετικά με τις υποθέσεις διαφθοράς λευκορωσικών επιχειρήσεων·

                  πγ)

                  να επικροτήσουν και να ενθαρρύνουν την ενεργειακή διαφοροποίηση της Λευκορωσίας και τη μείωση της εξάρτησής της από τη Ρωσία, μέσω της εισαγωγής πετρελαίου και φυσικού αερίου από νέους προμηθευτές, μεταξύ άλλων μέσω του εδάφους της ΕΕ· να ενθαρρύνουν επίσης τη βελτίωση της περιβαλλοντικής βιωσιμότητας και την ανάπτυξη εναλλακτικών πηγών ενέργειας·

                  πδ)

                  να τονίσουν τη σημασία που αποδίδει η ΕΕ στην καταπολέμηση της κλιματικής αλλαγής, ιδίως μέσω της εφαρμογής της Ευρωπαϊκής Πράσινης Συμφωνίας και της Συμφωνίας του Παρισιού του 2015, και να ενθαρρύνουν τη Λευκορωσία να ενισχύσει τη συνεργασία της με την ΕΕ σε περιβαλλοντικά θέματα με σκοπό τον οικολογικό μετασχηματισμό, την ενεργειακή απόδοση, τη βιωσιμότητα και την κλιματική ουδετερότητα, και να χρησιμοποιήσουν τις ευκαιρίες που προσφέρονται από την Εταιρική Σχέση Ανατολικής Ευρώπης για την Ενεργειακή Απόδοση και το Περιβάλλον, επιμένοντας ταυτόχρονα ότι η παρενόχληση των περιβαλλοντικών ακτιβιστών πρέπει να σταματήσει· να καλέσουν τη Λευκορωσία να εντείνει τις προσπάθειες για την καταπολέμηση της κλιματικής αλλαγής και να εφαρμόσει την ενσωμάτωση της κλιματικής αλλαγής σε όλους τους τομείς χάραξης πολιτικής·

                  πε)

                  να υπογραμμίσουν τις πρωτοβουλίες στο πλαίσιο της Περιβαλλοντικής Εταιρικής Σχέσης της Βόρειας Διάστασης (NDEP), οι οποίες αποσκοπούν στην αντιμετώπιση των πλέον πιεστικών περιβαλλοντικών προβλημάτων της περιοχής·

            Επαφές μεταξύ των λαών

                  πστ)

                  να υπογραμμίσουν ότι η ΕΕ ενδιαφέρεται για τις ευρύτερες δυνατές επαφές μεταξύ των λαών, οι οποίες αποτελούν τον καλύτερο τρόπο να έλθουν πιο κοντά η ΕΕ και η Λευκορωσία και να προαχθούν η αμοιβαία κατανόηση και η ανταλλαγή βέλτιστων πρακτικών· να προωθήσουν προγράμματα ανταλλαγών με αποδεδειγμένα θετικό ιστορικό, όπως είναι το Πρόγραμμα Κινητικότητας για Στοχευμένες Επαφές μεταξύ Λαών (MOST) και να επαναλάβουν ότι η συμφωνία διευκόλυνσης έκδοσης θεωρήσεων αποτελεί απτή έκφραση αυτής της πολιτικής·

                  πζ)

                  να χαιρετίσουν την πρόοδο στην εφαρμογή της Εταιρικής Σχέσης Κινητικότητας και των συμφωνιών διευκόλυνσης έκδοσης θεωρήσεων και επανεισδοχής, ως μέρος ενός ασφαλούς και με σωστή διαχείριση περιβάλλοντος κινητικότητας μεταξύ της ΕΕ και της Λευκορωσίας·

                  πη)

                  να αναγνωρίσουν και να κάνουν χρήση του γεγονότος ότι η αυξημένη κινητικότητα μεταξύ της ΕΕ και της Λευκορωσίας αυξάνει την έκθεση των πολιτών στις ευρωπαϊκές αξίες και τη στήριξη του δημοκρατικού μετασχηματισμού·

                  πθ)

                  να διερευνήσουν τις δυνατότητες ταξιδιού χωρίς θεώρηση για τους Λευκορώσους πολίτες ώστε η επαφή μεταξύ των λαών να μην είναι όμηρος των αντιδημοκρατικών αρχών που ακολουθούν οι αρχές της Λευκορωσίας·

                  κ)

                  να υποστηρίξουν τη διασυνοριακή συνεργασία και κυκλοφορία μεταξύ της Λευκορωσίας και των γειτονικών κρατών μελών της ΕΕ, ιδίως ενθαρρύνοντας τις αρχές της Λευκορωσίας να εφαρμόσουν το καθεστώς τοπικής διασυνοριακής κυκλοφορίας με τη Λιθουανία, το οποίο θα ωφελούσε όσους διαμένουν σε ακτίνα 50 χιλιομέτρων εκατέρωθεν των συνόρων·

                  κα)

                  να αναγνωρίσουν τον ρόλο της λευκορωσικής διασποράς στη δημοκρατική αφύπνιση της Λευκορωσίας και να ενθαρρύνουν τη συμβολή των μελών της που βρίσκονται στα κράτη μέλη της ΕΕ, καθώς αποτελούν σημαντικούς παράγοντες ενός εθνικού διαλόγου στη Λευκορωσία·

                  κβ)

                  να στηρίξουν τη συνεργασία στη σφαίρα του πολιτισμού μέσω προγραμμάτων, όπως το «Δημιουργική Ευρώπη», και ιδίως έργων που αποσκοπούν στη ενίσχυση της δημιουργικότητας με τη συμμετοχή των οργανώσεων της κοινωνίας των πολιτών και των πρωτοβουλιών σε τοπικό επίπεδο· να προαγάγουν και να κινητοποιήσουν την ευρωπαϊκή αλληλεγγύη με την κοινωνία της Λευκορωσίας μέσω μορφών πολιτιστικής έκφρασης·

                  κγ)

                  να εντείνουν τις προσπάθειες για να διασφαλίσουν ότι οι νέοι στη Λευκορωσία μπορούν να επωφεληθούν από μια πιο ποιοτική εκπαίδευση διαμέσου της προόδου στην εφαρμογή της Διαδικασίας της Μπολόνια και της αύξησης της πανεπιστημιακής κινητικότητας και των ευκαιριών για σπουδές στην ΕΕ μέσω του προγράμματος Erasmus+, που μπορεί να συμβάλει, πραγματικά και μακροπρόθεσμα, στην αλλαγή νοοτροπίας στη Λευκορωσία, στη φυσική μεταλαμπάδευση των ευρωπαϊκών αξιών στην χώρα και στον εκδημοκρατισμό της·

                  κδ)

                  να στηρίξουν τους νέους της Λευκορωσίας οι οποίοι λόγω της συμμετοχής τους στις πανεθνικές διαμαρτυρίες στερούνται την εκπαίδευση στη Λευκορωσία, και να τους χορηγήσουν υποτροφίες για να σπουδάσουν στα εκπαιδευτικά ιδρύματα των κρατών μελών της ΕΕ·

                  κε)

                  να διατηρήσουν την οικονομική στήριξη της ΕΕ στο Ευρωπαϊκό Πανεπιστήμιο Ανθρωπιστικών Σπουδών, ένα λευκορωσικό πανεπιστήμιο που έχει εξοριστεί στο Βίλνιους·

                  κστ)

                  να χορηγήσουν υποτροφίες για πανεπιστημιακούς που απώλεσαν τις διδακτικές και ερευνητικές τους θέσεις εργασίας λόγω συμμετοχής στις διαμαρτυρίες·

                  κζ)

                  να παράσχουν επείγουσα ανθρωπιστική βοήθεια, συμπεριλαμβανομένων θεωρήσεων Σένγκεν και υποτροφιών, σε αθλητές και μέλη των οικογενειών τους που στερήθηκαν το εισόδημά τους λόγω των πολιτικών τους πεποιθήσεων και αναγκάστηκαν να υποστούν πράξεις σωματικής και ψυχολογικής καταστολής από το καθεστώς Λουκασένκο·

                  κη)

                  να στηρίξουν τα εκπαιδευτικά προγράμματα για τον επαγγελματικό επαναπροσανατολισμό των Λευκορώσων δημοσίων υπαλλήλων οι οποίοι απολύθηκαν ή παραιτήθηκαν εθελοντικά από τη δημόσια διοίκηση·

                  κθ)

                  να στηρίξουν την ψηφιοποίηση της εκπαίδευσης δεδομένης της έξαρσης του COVID-19 στη Λευκορωσία·

                  ρ)

                  να αναγνωρίσουν ότι πολλές φωνές της εν εξελίξει δημοκρατικής επανάστασης στη Λευκορωσία έχουν αποφοιτήσει από πανεπιστήμια χωρών μελών της ΕΕ ή συμμετέχουν σε διάφορα προγράμματα που στηρίζονται από την ΕΕ και τα οποία αποσκοπούν στην αύξηση των επαγγελματικών τους προσόντων και στη δυνατότητα άσκησης επαγγελματικών δραστηριοτήτων·

                  ρα)

                  να ενθαρρύνουν την επιστημονική κοινότητα της Λευκορωσίας να αυξήσει τη συνεργασία με τους ευρωπαίους ομολόγους της και να αξιοποιήσει πλήρως το πρόγραμμα «Ορίζων Ευρώπη»·

                  ρβ)

                  να ενισχύσουν τα προγράμματα στήριξης της δημοκρατίας και τη στρατηγική επικοινωνία, και να στηρίξουν μια καλύτερη προσέγγιση των τοπικών κοινοτήτων πέραν των παραδοσιακών «φιλοευρωπαϊκών» ομάδων·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή και στον Αντιπρόεδρο της Επιτροπής / Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας.

         (1)  ΕΕ L 181 της 9.6.2020, σ. 3.

         (2)  ΕΕ L 180 της 9.6.2020, σ. 3.

         (3)  ΕΕ C 224 της 27.6.2018, σ. 135.

         (4)  ΕΕ C 298 της 23.8.2018, σ. 60.

         (5)  ΕΕ C 390 της 18.11.2019, σ. 100.

         (6)  ΕΕ C 11 της 13.1.2020, σ. 18.

         (7)  Κείμενα που εγκρίθηκαν, P9_TA(2020)0231.

         (8)  ΕΕ L 134 της 20.5.2006, σ. 1.